title: Hans-Joachim Walde

text: Hans-Joachim Walde (28. kesäkuuta 1942 Ober Gläsersdorf – 18. huhtikuuta 2013 Jever) oli saksalainen kymmenottelija ja olympiamitalisti.


title: Hans-Joachim Walde

text: Walde saavutti pronssia Tokion 1964 olympialaisten kymmenottelussa tuloksella 7 809 pistettä. Méxicon 1968 olympialaisissa hän saavutti hopeaa 8 111 pisteellä. Helsingin EM-kilpailuissa 1971 hän saavutti pronssia 7 951 pisteellä. Münchenin 1972 olympialaisissa hän keskeytti.


title: Hans-Joachim Walde

text: Walde voitti kymmenottelun Tokion universiadeissa 1967 tuloksella 7 819 pistettä.


title: Hans-Joachim Walde

text: Elämäntyönsä Walde teki Frisian Sanden sairaalan urheilulääkärinä.


title: Kurt Bendlin

text: Kurt Bendlin (s. 22. toukokuuta 1943 Massort) on saksalainen kymmenottelija ja olympiamitalisti.


title: Kurt Bendlin

text: Bendlin teki toukokuussa 1967 Heidelbergissä kymmenottelun maailmanennätyksen 8 319 pistettä (nykyisellä taulukolla 8 235 pistettä). Méxicon 1968 olympialaisissa hän saavutti pronssia 8 064 pisteellä. Maailmanennätyksen hän menetti joulukuussa 1969 olympiavoittaja William Toomeylle. Helsingin EM-kilpailuissa 1971 Bendlin keskeytti ottelunsa.


title: My Elusive Dreams

text: My Elusive Dreams on Bobby Vintonin kahdeskymmenes studioalbumi, joka julkaistiin 1970.


title: My Elusive Dreams

text:
Albumilla on seuraavat cover-versiot "Raindrops Keep Fallin' on My Head", "Something", "Leaving on a Jet Plane", "I'll Never Fall in Love Again", "I Will Follow You" ja "Baby I'm Yours".
Albumit - Billboard (North America)
Singlet - Billboard (North America)


title: Klaus Beer

text: Klaus Beer (s. 14. marraskuuta 1942 Legnica) on itäsaksalainen pituushyppääjä ja olympiamitalisti.


title: Klaus Beer

text: Beer saavutti uransa ainoan ulkoratojen arvokisamitalin Méxicon 1968 olympialaisissa maansa ennätystuloksella 819 cm, jonka hän hyppäsi loppukilpailun toisella kierroksella. Kilpailun voitti Bob Beamon parannettuaan maailmanennätystä 55 senttimetrillä lukemiin 890 cm. EM-kilpailuissa Beer sijoittui seitsemänneksi Belgradissa 1962 tuloksella 752 cm ja neljänneksi Ateenassa 1969 tuloksella 803 cm.


title: Klaus Beer

text: Beer avioitui pikajuoksija Sigrid Albertin kanssa. Hän valmensi muun muassa lapsiaan Ron Beeriä, joka hyppäsi pituutta neljä senttimetriä isäänsä pidemmälle, ja seitsenottelija Peggy Beeriä.


title: Living in a Box

text: Living in a Box oli brittiläinen pop-yhtye, joka toimi vuosina 1985–1990. Yhtye tunnetaan erityisesti sen nimikkokappaleesta.


title: Living in a Box

text: Yhtyeen levy-yhtiönä toimi Chrysalis Records.


title: Boy Meets Girl (yhtye)

text: Boy Meets Girl on yhdysvaltalainen pop-duo, joka perustettiin vuonna 1982. Yhtye tunnetaan parhaiten vuoden 1988 hitistä "Waiting For a Star to Fall", joka julkaistiin heidän albumillaan "Reel Life".


title: Digimon World 4

text: Digimon World 4 (, "Dejimon Wārudo X") on BEC:n kehittämä ja Bandain vuonna 2005 julkaisema "Digital Monster X-Evolution" -elokuvaan pohjautuva toimintaroolipeli. Peli on julkaistu GameCubelle, PlayStation 2:lle ja Xboxille. Japanissa julkaisu tapahtui tammikuussa 2005. Pohjois-Amerikassa peli julkaistiin saman vuoden kesäkuussa ja Euroopassa syyskuussa. Peli on "Digimon Rumble Arena 2:n" ohella viimeinen Euroopassa julkaistu Digimon-peli ennen "Digimon All-Star Rumble" -pelin julkistamista.


title: Digimon World 4

text: Pelissä on mahdollista kehittää omaa hahmoaan ja hankkia parempia varusteita, jotka on lajiteltu kreikkalaisin aakkosin tehokkuuden ja paremmuuden mukaan. Yksinpelin rinnalla pelissä on myös moninpeli, joka tukee neljää pelaajaa.


title: Ev’ry Day of My Life

text:
Ev'ry Day of My Life on Bobby Vintonin kahdeskymmenestoinen studioalbumi, joka julkaistiin 1972.
Albumilla on cover-versiot kappaleista "Misty Blue", "I Won't Cry Anymore," "Just a Little Lovin' (Early in the Mornin')", "I'll Make You My Baby", ja "And I Love You So".


title: Ev’ry Day of My Life

text:
Albumit - Billboard (North America)
Singlet - Billboard (North America)


title: Rolf E. A. Nordström

text: Rolf Erik August Nordström (s. 7. syyskuuta 1947 Helsinki) on suomalainen kirurgian ja plastiikkakirurgian erikoislääkäri. Hän johtaa Helsinkiin perustamaansa "Professori Nordströmin plastiikkakirurgista sairaalaa". Aiemmin hän on toiminyt plastiikkakirurgian professorina norjalaisessa yliopistossa.


title: Rolf E. A. Nordström

text: Nordstöm on kehittänyt hoitomuotoja hiussiirtoihin.


title: Rolf E. A. Nordström

text: Rolf Nordström harrastaa metsästystä. Hänellä on maatila Pernajassa.


title: Rolf E. A. Nordström

text: Keväällä 2009 Nordstöm esiintyi MTV3:n "Tanssii tähtien kanssa" -ohjelmassa.


title: Rolf E. A. Nordström

text: Nordström on julkaissut satoja plastiikkakirurgian alan artikkeleja.


title: Kuningatar Elisabetin saaret

text: Kuningatar Elisabetin saaret () on pohjoisessa Kanadassa Nunavutin ja Luoteisterritorioiden alueella sijaitseva saariryhmä. Se on pohjoisin osa suuremmassa Kanadan arktisten saarien saariryhmässä. Saariryhmä tunnettiin aikaisemmin myös nimillä "Parry Islands" ja "Parry Archipelago". Saarten yhteinen pinta-ala on noin 418 961 km².


title: Kuningatar Elisabetin saaret

text: Monet saariryhmän saarista ovat maailman suurimpia. Saariryhmän suurin saari on Ellesmerensaari. Muita merkittäviä saaria ovat Amund Ringnesin saari, Axel Heibergin saari, Bathurstinsaari, Bordensaari, Cornwallinsaari, Cornwallisinsaari, Devoninsaari, Eglintonsaari, Ellef Ringnesin saari, Mackenzie Kingin saari, Melvillensaari ja Prinssi Patrickin saari. Ne muodostuvat pääasiassa siluurikauden ja kivihiilikauden kivestä, jota peittää tundra.


title: Kuningatar Elisabetin saaret

text: Saarten olemassaolo tiedettiin eurooppalaisten tutkimusmatkojen ansiosta jo vuonna 1616. Saarien tutkimus sai odottaa, kunnes brittiläiset tutkimusmatkailijat yrittivät navigoida niiden lomitse etsiessään Luoteisväylää 1800-luvulla. Norjalaiset tutkivat aluetta ja nimesivät Sverdrupinsaaret Norjan omaisuudeksi.


title: Kuningatar Elisabetin saaret

text: Saariryhmän nimesi "Parry Archipelago"ksi brittiläinen tutkimusmatkailija William Edward Parry, joka löysi saaret vuonna 1820 purjehtiessaan "Hecla"-laivalla. Ne tunnettiin tällä nimellä yli 130 vuoden ajan. Saaret nimettiin uudelleen kuningatar Elisabet II:n kruunajaisten jälkeen vuonna 1953.


title: Kuningatar Elisabetin saaret

text: Suurin osa saarista on asumattomia. Suurimmat kylät ovat Resolute Cornwallisinsaarella ja Grise Fiord Ellesmerensaarella. Alueen tärkein teollisuudenala on öljynporaus.


title: Sounds of Love

text:
Sounds of Love on Bobby Vintonin kahdeskymmenesensimmäinen studioalbumi, joka julkaistiin 1970.
Tämä albumi on instrumentaalialbumi, jossa Vinton soittaa saksofonia.


title: Green Dragon

text: Green Dragon on alkoholijuoma, joka tehdään liuottamalla kannabiksen lehtiä, kukintoja tai oksia vahvassa alkoholissa, yleensä vodkassa. Kannabinoidit liukenevat alkoholiin ja tuloksena on tumman vihreää tai ruskeaa nestettä.


title: Vincent Tong

text: Vincent Tong on kanadalainen näyttelijä, joka tuli tunnetuksi ääniroolistaan Mandariinina tietokoneanimaatiosarjassa "". Hän on myös tehnyt dubbauksia animeen ja erityisesti Death Note sarjaan ja elokuviin, joissa Tong on toiminut Touta Matsudan äänenä.


title: Vincent Tong

text: Tong on tehnyt myös cameorooleja televisioon ja elokuviin "Bollywood/Hollywood" (2002), "Intelligence" (2006) ja "They Wait" (2007).


title: Russell Roberts

text: Russell J. Roberts on kanadalainen näyttelijä, joka on työskennellyt enimmäkseen televisiosarjojen parissa, sekä animaatioissa. Hänellä on ollut rooleja myös elokuvissa, kuten "Elämä on niin lyhyt – vai onko?", "Se", "Merisusi", "Ernest Sekoilee Taas", "Voyage of the Unicorn" ja "Twilight – Uusikuu". Roberts toimi Kreivi Nefarian äänenä "issa" vuonna 2009.


title: Kirk Cameron

text: Kirk Thomas Cameron (s. 12. lokakuuta 1970) on yhdysvaltalainen näyttelijä ja kristillinen evankelista. Hän tuli tunnetuksi Mike Seaverin roolista televisiosarjassa "Growing Pains" (1985–1992). Nyttemmin hän on esiintynyt esimerkiksi "Kadotettu maailma" ("Left Behind") -elokuvissa sekä draamassa "Fireproof" (2008).


title: Kirk Cameron

text: Cameron sai "Growing Pains" -sarjasta vuosina 1986–1988 kolme Young Artist -palkintoa. Hän oli myös ehdolla Golden Globen saajaksi vuosina 1988 ja 1989.


title: Kirk Cameron

text: Cameron kuuluu The Way of the Master -evankeliointijärjestön johtoon yhdessä tunnetun kreationistin Ray Comfortin kanssa. Järjestön toimintaan kuuluu Cameronin ja Comfortin juontama "The Way of the Master" -televisioshow. Cameron on Comfortin kanssa lupaillut, että Jumalan olemassaolo on ehdottomasti todistettavissa perusteilla, jotka eivät liity uskoon. Hän pitää ihmisten epäuskoon suurimpana syynä teoriaa (evoluutio), jota hänen mukaansa monet tiedemiehet nykyisin pitävät ”aikuisten satuna”. Cameron on omien sanojensa mukaan entinen ateisti ja evolutionisti.


title: Kirk Cameron

text: Cameron on julkaissut omaelämäkertateoksen "Still Growing" (2008).


title: Todiste (elokuva)

text: Todiste ("Proof") on John Maddenin ohjaama yhdysvaltalainen elokuva vuodelta 2005. Se pohjautuu David Auburnin Pulitzer- ja Tony-palkittuun näytelmään. Elokuvan aiheena on kahden tyttären (Gwyneth Paltrow ja Hope Davis) suhde huippulahjakkaaseen mutta mielisairaaseen matemaatikkoisäänsä (Anthony Hopkins).


title: Todiste (elokuva)

text: Eläkeikään ehtinyt huippumatemaatikko Robert (Hopkins) on luonut parhaat saavutuksensa jo vähän yli 20 vuoden iässä, mutta jatkoi opettamista Chicagon yliopistossa, vaikka hänen mielisairautensa oli edennyt jo pitkälle. Hänen tyttäristään huippulahjakas Catherine (Paltrow) on myös opiskellut matematiikkaa, muttei isänsä yliopistossa vaan läheisessä Northwesternissä ja pelkää mielenterveytensä puolesta. Hän on keskeyttänyt opintonsa hoitaakseen isäänsä tämän viimeisinä vuosina. Isän opiskelija (Gyllenhaal) on rakastunt Catherineen, mutta tyttö on vastahakoinen. Sisar Claire (Davis) on tavallisempi ja asuu New Yorkissa. Isän kuollessa käytännöllinen Claire haluaisi heti myydä heidän kotitalonsa yliopistolle, joka on sitä jo kysellyt, mutta talossa yhä asuvalle Catherinelle nopeat muutokset ovat henkisesti vaikeampia. Sitten isän sekavien muistiinpanojen joukosta löytyy julkaisematon, kauan ratkaisematta olleen matemaattisen ongelman ratkaisu, ja Catherine alkaakin väittää sitä omaksi työkseen.


title: Todiste (elokuva)

text: Valtaosa elokuvasta tapahtuu isän kuoleman jälkeen, mutta elokuva sisältää paljon takaumia ja Catherinen kuvittelemia kohtauksia, joissa matemaatikkoisä esiintyy.


title: Todiste (elokuva)

text: Chicagolainen elokuvakriitikko Roger Ebert antoi "Todisteelle" täydet neljä tähteä ja piti sen akateemisen yliopistoelämän kuvausta ”täsmälleen oikeana”. Suomalaisen Film-O-Holic-sivuston Juha Rosenqvist antoi elokuvalle kolme tähteä viidestä, kehui Paltrow’n roolityötä mutta valitteli, etteivät Paltrow, Hopkins ja Gyllenhaal yllä matemaatikkojen rooleissaan "Kauniin mielen" Russell Crowen tasolle.


title: Huttalan linnavuori

text: Huttalan linnavuori on Kaarinan Piikkiössä sijaitseva linnavuori, josta tunnetaan lähellä sijaitseva Moision kylän rajalle asti ulottuva asuinpaikka ja sen yhteydestä sekä kalmisto että kuppikallio. Linnavuoren eteläpuolella on myös Hiidenmäki. Ympäristön floora on monipuolinen ja se onkin laajalta alueelta luonnonsuojelualuetta. Paikalle on viitoitus ja se onkin retkeilijöiden suosiossa.


title: Huttalan linnavuori

text: Linnamäki sijaitsee Piikkiön kirkosta noin 1,9 kilometriä itäkaakkoon. Mäki kohoaa 50–60 metriä ympäristöäaan ylemmäksi ja mäen laki ulottuu 74 metriä merenpinnan yläpuolelle. Sen rinteet ovat melko jyrkät eikä puuston kasvu haittaa näkymiä mäen päältä Piikkiönlahdelle tai Piikkiön taajamaan. Jyrkänteet kiertävät lähes koko mäen ja ne ovat antaneet luontaisen suojan vihollisia vastaan. Vain kaakkoon viettävässä rinteessä ei ole jyrkänteitä. Siellä sijaitsee tasanne, jonka kohdalla on rinnettä seuraava kivivalli.


title: Huttalan linnavuori

text: Linna on ollut käytössä kahteen otteeseen. Varhaisin käyttöhavainto vie sen esiroomalaiselle ajalle noin 500–0 eaa. ja toisen rautakauden loppuun noin 1000–1100-luvuille jaa. Tehdyt löydöt viittaavat siihen, että linnavuori on ollut tavallista aktiivisemmassa käytössä.


title: Huttalan linnavuori

text: Mäen kaakkoisrinteestä on löydetty merkkejä rautakautisesta asutuksesta ja lounaisrinteestä kaksi 8 senttimetrin suuruista uhrikuoppaa.


title: Huttalan linnavuori

text: Vuonna 1954 A-K. Koskimies ja V. Haapanen kävivät paikalla inventoinnin yhteydessä. Alueella suoritettiin arkeologisia tutkimuksia vuosina 1983–1987, mutta ne koskivat asuinpaikkaa ja kalmistoa. Vuonna 1993 teki Heljä Brusila kohteessa tarkastuksen ja vielä vuonna 1995 Heljä Brusila ja Esa Saari kävivät uudelleen inventoinnin yhteydessä.


title: Huttalan linnavuori

text: Linnamäki on kuulunut Museoviraston hoito-ohjelmaan vuodesta 1991 asti. Hoitoalue on rajattu seuraamaan mäkilinnan rakenteita. Etelärinteessä hoitoalue jatkuu maantielle saakka, mistä on järjestetty kulkureitin viitoitus mäen laelle.


title: Huttalan linnavuori

text: Hoitoalueen ja ympäristön luonnonsuojelualueen tarkoituksena on avata maasto puistomaiseksi ja luoda otolliset olostuhteet arkeofyyttien kannalta. Linnan ja asuinpaikan ympäristössä elää edelleen rautakaudella sinne levinneitä Suomessa aiemmin tuntemattomia kasvilajeja. Näitä ovat muun muassa sikoangervoa, nurmilaukkaa, ketomarunaa, pölkkyruohoa, mäkikuismaa, jänönapilaa ja harvinaista maustekasvina käytettyä mäkimeiramia.


title: Christopher Grey

text: Christopher Grey on kanadalainen näyttelijä, joka tunnetaan ääniroolistaan Avalanchena animaatiosarjassa "". Enimmäkseen hän on näytellyt television parissa ja elokuvissa, kuten "Big Bad Beetleborgs", "Alias", "Gilmoren tytöt", "Dragnet" ja "Kovan onnen kundi".


title: Sverdrupinsaaret

text: Sverdrupinsaaret on saariryhmä pohjoisessa Kanadassa, Nunavutin territoriossa. Saaret ovat osa Kuningatar Elisabethin saariryhmää pohjoisella jäämerellä. saariryhmä sijaitsee länteen Ellesmersaarelta.


title: Sverdrupinsaaret

text: Ryhmän suurimmat saaret ovat Ellef Ringnesin saari, Amund Ringnesin saari ja Axel Heibergin saari, lisäksi alueeseen kuuluu lukuisia pienempiä saaria ja vesistöalueita. Alue on asumatonta, mutta Ellef Ringnesin saarella toimi vuosien 1948–1978 aikana miehitetty Isachsen sääasema. Vuonna 1989 paikalle pystytettiin satelliittilinkillä varustettu automatisoitu sääasema.


title: Sverdrupinsaaret

text: Saaret kartoitti ja nimesi norjalainen tutkimusmatkailija Otto Sverdrup matkallaan "Fram"-laivallaan vuosina 1898–1902. Huolimatta saarilla olleista Inuiteista hän valloitti saaret nimesi ne Norjan omaisuudeksi. Norjan valtio ei osoittanut kiinnostusta aluevaltauksesta ennen vuotta 1928, jolloin se käytti saaria pelinappulana neuvotteluissa Britannian kanssa omistusoikeudesta muihin arktisen alueen saariin, kuten Jan Mayen ja Bouvet’nsaari. 11. marraskuuta 1930 Norja tunnusti Sverdrupinsaaret Kanadan omaisuudeksi. Vastaavasti 19. marraskuuta 1930 Britannia tunnusti Jan Mayen saaren Norjan omaisuudeksi.


title: Cainen kapina

text: Cainen kapina () on Edward Dmytrykin ohjaama yhdysvaltalainen draamaelokuva vuodelta 1954, jonka tapahtumat sijoittuvat toiseen maailmansotaan fiktiiviselle "Caine"-alukselle.


title: Cainen kapina

text: Elokuvan pääosia näyttelevät Humphrey Bogart, Jose Ferrer, Van Johnson ja Fred MacMurray. Elokuva perustuu Herman Woukin vuonna 1951 kirjoittamaan Pulitzer-palkittuun kirjaan "The Caine Mutiny," jonka suomennoksen teki vuonna 1954 kustannusyhtiö Otava.


title: Cainen kapina

text: "Cainen kapina" oli vuoden 1954 toiseksi tuottavin elokuva 8,7 miljoonan dollarin lipputuloillaan. Tuottavin, Bing Crosbyn tähdittämä Valkea joulu () keräsi 12 miljoonaa dollaria.


title: Cainen kapina

text: Elokuva oli Oscar-ehdokkaana kategorioissa (7) paras elokuva, paras miespääosa (palkinnon sai Marlon Brando roolistaan "Alastomassa satamassa"), paras sivuosanäyttelijä (Tom Tully), paras käsikirjoitus, paras äänitys, paras leikkaus ja paras musiikki (Max Steiner).


title: Cainen kapina

text: "The New York Timesin" kriitikot valitsivat "Cainen kapinan" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Cainen kapina

text: Cainen kapina kuvaa toisessa maailmansodassa, fiktiivisellä Yhdysvaltain laivaston "Caine"-nimisellä hävittäjä-miinanraivaajalla puhkeavaa kapinaa. Tätä seuraa kahden upseerin joutuminen sotaoikeuteen.


title: Maggie Blue O’Hara

text: Maggie Blue O'Hara (s. Victoria, Brittiläinen Kolumbia) on kanadalainen näyttelijä, joka tunnetaan useiden animesarjojen dubbausroolien lisäksi Varjokissan äänenä Daytime Emmy palkitussa "issa".


title: Maggie Blue O’Hara

text: Ennen ääninäyttelemistä O'Hara teki näytelmärooleja televisiosarjoihin "Wiseguy" ja "Neon Rider", kunnes sai ensimmäisen ääniroolinsa animaatiosarjasta "My Little Pony Tales". Sittemmin hän on tehnyt enimmäkseen dubbausrooleja animeen, kuten "Dragon Ball Z", "Ranma ½", "Inuyasha" ja "MegaMan NT Warrior". Ääniroolien ohella O'Hara tekee edelleen pieniä näytelmärooleja televisiosarjoihin ja elokuviin.


title: Peter Coke

text: Peter Coke (3. huhtikuuta 1913 Southsea, Hampshire – 30. heinäkuuta 2008 Holt, Norfolk) oli brittiläinen näyttelijä, antiikkikauppias ja taiteilija, joka muistetaan parhaiten Paul Templen esittäjänä BBC:n radiokuunnelmissa 1954–1968.


title: Peter Coke

text: Ennen toista maailmansotaa Coke näytteli teatterissa. Sodan aikana hän oli tykistössä, ja palveli Pohjois-Afrikassa ja Italiassa, ennen lyhytaikaista komennustaan viihdytysjoukkoihin. Coke kotiutettiin majurina, ja hän palasi teatterinäyttelijäksi. Vuonna 1951 hän sai kiinnityksen Old Viciin. 1950-luvulla Coke esiintyi useissa Saturday Night Theater -kuunnelmissa. Ensimmäisen kerran hän esitti Paul Templeä maaliskuussa 1954 kuunnelmasarjassa "Paul Temple and the Gilbert Case". Kaikkiaan Coke esiintyi kymmenessä Paul Temple -sarjassa, joista viimeiseksi jäi "The Alex Affair" vuonna 1968. Tässä vaiheessa Coke oli jo alkanut keskittyä antiikkikauppansa pitoon. Jäätyään eläkkeelle 1970-luvun puolessa välissä, Coke aloitti uuden uran taiteilijana, tehden pienoisesineitä simpukankuorista. Hänen töitään on nähtävillä muun muassa Sheringhamissa, Norfolkissa, sijaitsevassa Peter Coke Shell Galleryssa.


title: Meghan Black

text: Meghan Carey Black (s. 2. joulukuuta West Vancouver, Brittiläinen Kolumbia) on kanadalainen näyttelijä, joka tunnetaan televisiosarjoista "" ja "Edgemont".


title: Meghan Black

text: Ennen näyttelijäuraansa Black elätti itseään myymällä veitsiä.


title: Ghost Dog – samuraiden tapaan

text: Ghost Dog – samuraiden tapaan () on Jim Jarmuschin käsikirjoittama ja ohjaama toimintaelokuva vuodelta 1999. Forest Whitaker esittää pääosan mysteeristä, afrikkalais-amerikkalaista mafian palkkamurhaajaa "Ghost Dog"ia. Ghost Dog noudattaa ikivanhaa samurai-koodia, mikä perustuu 1600-luvun Japanissa eläneen samurain Yamamoto Tsunetomon kertomuksiin, jotka on tallennettu Hagakure-kirjaan.


title: Ghost Dog – samuraiden tapaan

text: Ghost dog – samuraiden tapaan oli ehdolla 1999 Cannesin Kultaisen palmun saajaksi. Vuonna 2000 se oli César-ehdokkaana parhaan ulkomaalaisen elokuvan kategoriassa.


title: Ghost Dog – samuraiden tapaan

text: Elokuva keräsi 9 380 473 dollarin lipputulot.


title: Mackenzie Kingin saari

text: Mackenzie Kingin saari () on saari pohjoisessa Kanadassa. Mackenzie kingin saaren eteläpuolella on Melvillensaari ja pohjoispuolella Bordensaari, kuten nämä saaret, Mackenzie Kingin saari on suurimmalta osaltaan Luoteisterritorioiden puolella, saaren itäisimmät osat ovat Nunavutin puolella. Saari kuuluu Kuningatar Elisabetin saariryhmään.


title: Mackenzie Kingin saari

text: Saaren pinta-ala on 5 048 km². Saari on 115. suurin maailmassa ja 26. suurin Kanadassa.


title: Mackenzie Kingin saari

text: Tutkimusmatkailija Vilhjalmur Stefansson saapui saarelle vuonna 1915, myöhemmin saari nimettiin Kanadan pääministeri William Lyon Mackenzie King mukaan.


title: Richard Newman

text: Richard James Edward Newman (s. 14. lokakuuta 1949 Chicago, Illinois) on kanadassa asuva yhdysvaltalainen ääninäyttelijä, joka tunnetaan parhaiten useista rooleista "Transformers" animaatiosarjoissa. Hän on toiminut myös muun muassa M. Bisonin äänenä animaatiosarjassa "Street Fighter", sekä Punaomegana "issa".


title: Richard Newman

text: Ennen ääninäyttelijäksi siirtymistä Newman teki pieniä rooleja sarjoihin ja elokuviin, kuten "Kuutamokeikka" (1984), "Ihmemies MacGyver" (1988) ja "Emme ole enkeleitä" (1989).


title: Keikkakuski

text: Keikkakuski on Walter Hillin 1978 ohjaama ja kirjoittama toiminnallinen rikoselokuva joka kertoo pakkomielteisen poliisin (Bruce Dern) ja ryöstökeikkoihin erikoistuneen autokuskin (Ryan O'Neal) kaksintaistelusta.


title: Keikkakuski

text: "Video-oppaassa" vuodelta 1994 Asko Alanen kehui "Keikkakuskin" ranskalaisjännärien kaltaista kiehtovaa ilmapiiriä ja antoi elokuvalle neljä tähteä viidestä, mikä vastaa sanallista arviota ”erinomainen”.


title: Hei Pussycat

text: Hei Pussycat (, televisioesityksessä suomeksi myös "Mitä uutta, kissimirri?") on vuonna 1965 ensi-iltansa saanut menestyskomedia pakkomielteisestä naistenmetsästäjästä, joka hakee apua psykoterapiasta. Se oli ohjaajansa Clive Donnerin ensimmäinen Hollywood-tuotanto.


title: Ö-ryhmä

text: Ö-ryhmä oli 1980-luvun alkupuolella toiminut ryhmä, joka järjesti performansseja, tapahtumia ja erilaista tilannetaidetta. Ryhmän perusti Erkki Pirtola. Muita jäseniä olivat Harri Larjosto, Roi Vaara, Jussi Kivi, Papu Pirtola ja Pekka Nevalainen.


title: Ö-ryhmä

text: Ö-ryhmän jäsenten ensimmäinen yhteinen näyttely oli syksyllä 1979 vallatussa Lepakossa. Ryhmäläiset olivat tavanneet kesällä Inkoon pohjoismaisella ympäristöleirillä.


title: Ö-ryhmä

text:
Ö-ryhmän tunnetuimpia aktioita oli "Viimeinen illallinen" ja "Rahaa". Viimeiselle illalliselle Vanhan Galleriaan Helsinkiin vuonna 1980 kokoontui Anti-Jeesus ja 11 opetuslasta. Joukossa oli poliitikko, tiedemies, insinööri, pappi, taiteilija ja punkkari. Hahmot aterioineen oli koostettu kaatopaikka-aineistosta. Roskan käyttöä oli myös ryhmän Jyväskylän Talveen tekemässä teoksessa "Päivä Jyväskylässä" vuonna 1983. Teos oli koottu kaupungissa kerätystä roskasta sekä valokuva- ja videodokumenteista.
"Rahaa"-tapahtumaan sisältyi muun muassa raha-alttari ja valokopioseteleiden jakamista ohikulkijoille. Rahaa-tapahtuman kulkue oli matkalla Vanhalta ylioppilastalolta Finlandiatalolle, jossa oli Kansainvälisen valuuttarahaston konferenssi. Poliisit kuitenkin hajottivat kulkueen.


title: Ö-ryhmä

text: Ö-ryhmä toimi spontaaniin tyyliin Joseph Beuysin "jokainen on taiteilija" -hengessä, mitä periaatetta etenkin Erkki Pirtola jatkoi myöhemmin. Kritiikki esitettiin optimistiseen sävyyn ja mukana oli karheaa kotikutoisuutta ja Kalevalahenkeä. Ryhmän toimintaa on verrattu myös punk-kuvataiteeksi. Kaatopaikkamateriaalien ja jätteen käyttämisen muun muassa "Viimeisessä illallisessa" on sanottu merkinneen kierrätysajattelun tuloa suomalaiseen taiteeseen.


title: Sealed With a Kiss

text: Sealed With a Kiss oli Bobby Vintonin kahdeskymmeneskolmas studioalbumi, joka julkaistiin 1972.


title: Sealed With a Kiss

text:
Albumilla on cover-versiot kappaleista "Sealed With a Kiss", "The First Time Ever I Saw Your Face", "Speak Softly Love", "Some Kind of Wonderful", "Come Softly to Me", "Song Sung Blue", "The End of the World" ja "Our Day Will Come".
Albumit - Billboard (North America)
Singlet - Billboard (North America)


title: Jaakko Loukko

text: Jaakko Loukko () oli suomalainen poliitikko.


title: Jaakko Loukko

text: Vaasan läänin pohjoista vaalipiiriä edustanut Loukko toimi kansanedustajana kuuden vuoden ajan, toukokuusta 1918 huhtikuuhun 1924. Hän nousi eduskuntaan varaedustajan paikalta, kun Ernst Saari kuoli kesken vaalikauden, ja hänet valittiin jatkamaan kansanedustajana kaksissa vaaleissa, 1919 ja 1922. Hänen puolueensa oli aluksi Suomalainen puolue, mutta marraskuussa 1918 hän siirtyi Maalaisliittoon. Eduskunnan valiokunnista Loukko vaikutti elintarveasiainvaliokunnassa, laki- ja talousvaliokunnassa, suuressa valiokunnassa ja lakivaliokunnassa.


title: Jaakko Loukko

text: Loukon vanhemmat olivat maanviljelijä Simon Loukko ja Greta Tuisku. Hän oli itsekin varsinaiselta ammatiltaan maanviljelijä, jona hän työskenteli synnyinkunnassaan Ylistarossa vuodesta 1895. Hän toimi myös kauppa- ja perukirjojen laatijana ja maallikkotuomarina, lautamiehenä. Koulutustaustana hänellä oli kansakoulu. Kansanedustajuuden lisäksi Loukko vaikutti poliittisella urallaan Ylistaron kunnallispolitiikassa, kunnan kunnanvaltuuston jäsenenä, ja oli kahdesti presidentin valitsijamiehenä, vaaleissa 1925 ja 1931.


title: Jaakko Loukko

text: Loukko oli kahdesti naimisissa. Hänen ensimmäinen puolisonsa oli Liisa Kiikka, jonka kanssa hän oli aviossa vuosina 1888–1931. Vuonna 1932 hän avioitui Maria Sofia Hakalan kanssa. Jaakko Loukko kuoli syyskuussa 1946, 76-vuotiaana.


title: Melodies of Love

text: Melodies of Love on Bobby Vintonin kahdeskymmenesneljäs studioalbumi ja ensimmäinen studioalbumi Abc-yhtiössä. Albumi julkaistiin 1974.


title: Melodies of Love

text: Albumilla on seuraavat cover-versiot: "I Honestly Love You", "You'll Never Know", ja "Here in My Heart".


title: Melodies of Love

text:
Albumit - Billboard (North America)
Singlet - Billboard (North America)


title: Pihamedestäjä

text: Pihamedestäjä ("Leptocoma zeylonica") on eteläisessä Aasiassa tavattava medestäjiin kuuluva varpuslintu.


title: Pihamedestäjä

text: Kooltaan pihamedestäjä on noin 10 cm. Koiraan päälaki on sinivioletti, selkä on punaruskea ja yläperä on väriltään metallinhohtoisen violetti. Pyrstö on musta ja uloimpien sulkien kärjet ovat valkoiset. Siivet ovat ruskeat ja siipien kupeet sinivioletit. Tumman pään posket ja kurkku ovat violetit. Pihamedestäjäkoiraalla on kastanjanruskea kaulus. Vatsa on kirkkaan keltainen, siipien läheisyydestä valkoinen, ja siipien alustat ovat valkoiset. Naaras on päästään selästään ja siivistään ruskea. Kurkku on harmahtavan valkoinen. Kummankin sukupuolen nokka on pitkä ja alaspäin kaartuva.


title: Pihamedestäjä

text: Pihamedestäjää tavataan Intiassa, Bangladeshissa, Myanmarissa ja Sri Lankassa. Pihamedestäjän elinympäristöä ovat laajat metsät. Lajia tavataan usein myös pihoissa ja puutarhoissa, ja se tulee aivan asutuksen lähelle.


title: Pihamedestäjä

text: Pihamedestäjien ravinto koostuu kukkien medestä ja hyönteisistä ja niiden toukista. Laji etsii ravintoa lentelemällä kukasta kukkaan eikä laskeudu maahan ravintoa etsiessään.


title: Pihamedestäjä

text: Pihamedestäjät elävät yksin tai pareittain. Pesimäaika kestää joulukuusta elokuuhun ja linnuilla on yleensä kaksi pesuetta pesimäkauden aikana. Roikkuvan, laukkumaisen pesänsä lintu rakentaa ruohoista, ohuista kasvikuiduista, puun kuoresta, kuivista kukkien terälehdistä ja hämähäkin seitistä. Naaras munii kaksi vaalean vihreää tai ruskaa pilkullista munaa.


title: Banksinsaari

text: Banksinsaari () on yksi suurimmista Kanadan arktisista saarista ja se sijaitsee Luoteisterritoriossa Inuvikin alueella. Saaresta itään sijaitsee Walesin prinssin salmi ja Victoriansaari, etelässä Amundseninlahti erottaa saaren Kanadan mantereesta, länsipuolella avautuu Beaufortinmeri ja koillispuolella sijaitsevat McClurensalmi, Prinssi Patrickin saari ja Melvillensaari.


title: Banksinsaari

text: Tutkimusmatkailija William Edward Parry nimesi saaren Joseph Banksin mukaan vuonna 1820. Siitä huolimatta Robert McCluren tehdessä tutkimusmatkoja vuosina 1850–1854 hänen kartoissaan saarelle oli annettu nimi "Baring Island".


title: Banksinsaari

text: Ainoa saaren asutus on lounaisrannikolla sijaitseva inuvialuit-kylä Sachs Harbour (). Kylän asukasluku on noin 122 henkilöä (2006). Saaren pituus on 380 km ja leveys 290 km, pinta ala on 70 028 km². Banksinsaari 24. suurin maailmassa ja 5. suurin Kanadassa. Saaren korkein huippu on Durham Heights, joka nousee 730 m merenpinnasta.


title: Banksinsaari

text: Banksinsaarella asuu noin kaksi kolmasosaa maailman lumihanhista, jotka muuttavat mantereelta Amundseninlahden yli. Paikalliset järjestävät vuosittaisen hanhenmetsästyksen muuton alkaessa. Saarella sijaitsee myös kaksi vuonna 1961 perustettua kansallista muuttolintujen suojelualuetta. Saaren maasto on tundraa, korkeimmaksi kasvava kasvi saarella on tundrapaju "Salix arctica", joka saattaa joskus kasvaa jopa polvenkorkuiseksi, mutta useimmiten jää vain 10 cm:n pituiseksi. Saarella elää myös tundrakaribuja, jääkarhuja, myskihärkiä ja useita lintulajeja, kuten punarintarastaita ja pääskyjä. Banksin saaren myskihärkäpopulaatio on arktisen alueen suurin.


title: With Love

text: With Love on Bobby Vintonin kahdeskymmenesviides studio albumi joka julkaistiin 1974.Albumit - Billboard (North America)


title: Rodger Ward

text: Rodger Ward (10. tammikuuta 1921 Beloit, Kansas – 5. heinäkuuta 2004 Anaheim, Kalifornia) oli yhdysvaltalainen Indianapolis 500 -kuljettaja. Hän osallistui viiteentoista Indianapolis 500 -kilpailuun vuosina 1951–1964 ja 1966. Hän voitti vuosien 1959 ja 1962 kilpailut ja oli palkinnolla viisi kertaa. Hän pitää edelleenkin itsellään vuodesta 1959–1964 parasta peräkkäistä pisteputkea Indianapolisin historiassa. Ward saavutti yhteensä 35 MM-pistettä, joista 14 on laskettu mukaan F1-sarjaan. Ward osallistui myös vuosien 1959 ja 1963 Yhdysvaltain GP:hen, joissa hän keskeytti.


title: Rodger Ward

text: Ward kilpaili myös Midget cars -sarjassa vuonna 1946, kun hänet oli vapautettu armeijasta. Toisen maailmansodan aikaan hän oli P-38 Lightning -hävittäjän pilottina. Hän voitti San Diegon GP:n vuonna 1948. Hän teki uuden Midget cars -sarjan ennätyksen vuonna 1959 voittamalla Lime Rock Parkissa pidetyn Formula Libre -kilpailun Midget car -sarjan autolla, joka oli suunniteltu vain ovaaliradoille.


title: Rodger Ward

text: Ward voitti myös AAA Stock car sarjan mestaruuden vuonna 1951. Hänet valittiin vuonna 1992 International Motorsport Hall of Fameen, vuonna 1995 Amerikan Motorsportin Hall of Fameen ja National Midget carsin Hall of Fameen sekä vuonna 2003 West Coast Stock Car Hall of Fameen. Ward on myös Indianapolis Auto Racing Hall of Famen jäsen.


title: Peter Westbury

text: Peter Westbury (26. toukokuuta 1938 Roehampton, Lontoo – 7. joulukuuta 2015 Tobago) oli brittiläinen kilpa-autoilija. Hän osallistui kahteen Formula 1 -sarjan MM-osakilpailuun kausina 1969–1970. Hän oli yhdeksäs Saksan GP:ssä 1969. Hän ajoi kilpailussa F2-luokan autolla. Seuraavan vuoden Yhdysvaltain GP:ssä hän karsiutui varsinaisesta kilpailusta tehdastallin BRM:llä.


title: Peter Westbury

text: Westbury voitti British Hill Climb -mestaruuden kahdesti vuosina 1963 ja 1964.


title: Mirai Shida

text: Mirai Shida (, s. 10. toukokuuta 1993 Ayase, Kanagawan prefektuuri) on japanilainen näyttelijä. Hän on esiintynyt muun muassa televisiosarjassa "14-sai no haha" (2006). Hän on esiintynyt myös elokuvissa, joiden joukossa on Isao Yukisadan ohjaama "Haru no yuki" (2005).


title: Sanna Saarman

text: Sanna Anita Saarman-Kemppi (s. 14. toukokuuta 1981 Hämeenlinna) on suomalainen aktiiviuransa lopettanut yleisurheilija. Urheilu-uransa jälkeen hän on toiminut yleisurheiluvalmentajana Viipurin Urheilijoissa. Hän edusti vuoteen 2006 Hämeenlinnan Kisaa, vuoteen 2011 Leppävaaran Sisua ja sittemmin Esbo Idrottsföreningia. Häntä valmensi vuoteen 2003 Pauli Saarman ja sen jälkeen Joachim Bartholdi.


title: Sanna Saarman

text: Saarman saavutti Santiago de Chilen 19-vuotiaiden MM-kilpailuissa 2000 pronssia seitsenottelussa pistemäärällä 5707. Samojen kilpailujen 100 metrin aitajuoksussa hän karsiutui alkuerissä. Saarmanilla on nimissään seitsenottelun 19-vuotiaiden Suomen ennätys 5718 pistettä vuodelta 2000. Hän on edustanut Suomea aikuisten maaotteluissa vuodesta 2000 lähtien pituushypyssä, kolmiloikassa ja seitsenottelussa. Parhaimmillaan hän on sijoittunut toiseksi hallimaaottelun kolmiloikkakilpailussa Uumajassa 2001. Ulkoratamaaottelussa hän on ollut kolmas pituushypyssä Helsingissä 2006.


title: Sanna Saarman

text: Saarman on voittanut seitsenottelun Suomen-mestaruuden 2001, 2005 ja 2006. SM-pronssia hän on saavuttanut 2000, 2004, 2008 ja 2009. Sisäratojen SM-kilpailuissa hän on saanut kolmiloikassa hopeaa 2001 ja pronssia 2000 sekä viisiottelussa hopeaa 2008 ja pronssia 2004 ja 2006.


title: Sanna Saarman

text: Myös Sanna Saarmanin sisar Niina Saarman-Bartholdi on yleisurheilija.


title: Seyi Omojuwa

text: Seyi Oloseyi Loveth Omojuwa (s. 22. elokuuta 1985) on Suomessa asuva nigerialaissyntyinen pikajuoksija. Hän sai osallistumisoikeuden SM-kisoihin vuoden 2007 alussa. Hän edustaa Lahden Ahkeraa ja häntä valmentaa Taiwo Ariyo.


title: Seyi Omojuwa

text: Omojuwa edusti Nigeriaa Grosseton 19-vuotiaiden MM-kilpailuissa 2004. Hän sijoittui 200 metrillä seitsemänneksi ajalla 24,11. 100 metrillä hän selviytyi välieriin, mutta ei lähtenyt matkaan. Hän edusti Suomea maaottelussa ensimmäisen kerran Suomi–Ruotsi-maaottelussa 2008 sijoittuen 200 metrillä viidenneksi. Hän kuului myös Suomen pikaviestijoukkueeseen.


title: Seyi Omojuwa

text: Omojuwa on saanut Kalevan kisoissa 200 metrillä hopeaa 2007 ja 2008 sekä 100 metrillä pronssia 2008. Viestijuoksun SM-kilpailuissa hän on voittanut kultaa 4 × 100 metrin viestissä 2007. Sisäratojen SM-kilpailuissa hän on saanut 60 metrillä kultaa 2009 ja pronssia 2007.


title: Seyi Omojuwa

text: Omojuwa juoksi 100 metrin ennätyksensä 11,81 Lapualla 11. heinäkuuta 2007 ja 200 metrin ennätyksensä 24,24 Tampereella 27. heinäkuuta 2008. Hallissa hän on juossut 60 metriä aikaan 7,41 Lahdessa 16. helmikuuta 2008 ja 200 metriä 25,23 Helsingissä 28. tammikuuta 2007.


title: Susanne Winter

text: Susanne Winter (s. 23. heinäkuuta 1957 Graz) on itävaltalainen vapauspuolueen poliitikko. Hän valittiin vuonna 2008 maan kansalliskokoukseen, ja hän on myös vaikuttanut Grazin kunnallispolitiikassa. Hän on ollut puolueensa jäsenenä vuodesta 1997. Hän opiskeli aikoinaan lääke- ja oikeustieteitä.


title: Susanne Winter

text: Winter on nimittänyt Muhammadia "lapsen hyväksikäyttäjäksi", joka kirjoitti Koraanin epilepsiakohtausten takia. Hän puhui vaalikampanjansa aikana myös "maahanmuuttotsunamista". Winter sai tappouhkauksen ääriuskonnolliselta taholta. Puolueeseenkin on kohdistettu lukuisia uhkauksia Winterin puheiden johdosta. Winter sai tammikuussa 2009 puheistaan kolmen kuukauden ehdollisen vankeustuomion ja 24 000 euroa sakkoja. Hän valitti tuomiostaan, mutta tehty valitus ei mennyt läpi.


title: San Fernandon katedraali

text: San Fernandon katedraali () on San Antoniossa Texasissa sijaitseva roomalaiskatolinen katedraali, joka on vanhin edelleen käytössä oleva tuomiokirkko Yhdysvalloissa. Se on San Antonion roomalaiskatolisen arkkihiippakunnan pääkirkko.


title: San Fernandon katedraali

text: San Fernandon katedraali rakennettiin vuosina 1738–1750. Se on nimetty Kastiliaa 1200-luvulla hallineen Ferdinand III:n mukaan. Kirkkoa laajennettiin vuonna 1868.


title: Serious Sam

text:
Serious Sam on vuosina 2001 ja 2002 tehty kolmiulotteinen räiskintäpeli, jota voi pelata joko yksinpelinä tai verkkopelinä.
Yksinpelin tarkoitus on läpäistä alueet tappaen vastaantulevat hirviöt.


title: Serious Sam

text: Verkkopelin pelimuotoja on neljä. Ensimmäisenä pelimuotona on moninpelikampanja (co-operative).


title: Serious Sam

text:
Toisena pelimuotona on pelata pelaajia vastaan (deathmatch), jossa pisteinä toimivat tapot. Serious Samissa on kuusi sisäänrakennettua kenttää, lisää kenttiä voi ladata tai ostaa.
Kolmas pelimuoto on warped-moodi. Se on lähes samanlainen kuin deathmatch, mutta siinä on jopa futuristisempia kenttiä.
Neljäntenä on (scorematch eli pistepeli), jossa pelataan pisteistä. Se on muuten samanlainen kuin deathmatch, ainoastaan pisteytys muuttuu.
Pelin säätöjä voi muokkailla melkein miten haluaa. Niistä saa valittua mm. hirviön elinvoiman, (viidestä prosentista (%) viiteensataan prosenttiin)


title: Serious Sam

text: Serious Samin yksinpelissä on huijauskoodeja, joista saa lähes jumalalliset kyvyt pelin protagonistille. Yksinpelissä on viisi vaikeusastetta: tourist (turisti), easy (helppo), normaali (normal), hard (vaikea) sekä serious (vakava), ja mitä vaikeamman vaikeusasteen valitsee, sitä nopeampia ovat viholliset, ja ne tekevät enemmän vahinkoa Samille, ja ammuksia sekä healthia saa vähemmän (paitsi serious -vaikeusasteella voi saada yhtä paljon ammuksia kuin vaikeusasteilla tourist ja easy). JOS onnistut pelaamaan pelin läpi Serious vaikeustasolla, aukeaa uusi vaikeustaso: Mental. Jokaisesta pelin kartasta voi löytää secrettejä eli salaisuuksia. Yleensä löytäessään salaisuuden löytää kätkettyjä paikkoja joista löytää usein bonustavaraa, kuten ammuksia, armoria ja healthia.


title: Serious Sam

text: Vuonna 2001 julkaistiin ja siitä julkaistiin jatko-osa, vuonna 2002, jossa tuli mukana uudet alueet, uusia vihollisia, ja aseita muun muassa moottorisaha, liekinheitin ja tarkkuuskivääri. Vuonna 2005 julkaistiin Serious Sam 2.


title: Serious Sam

text: Vuosina 2009 ja 2010 alkuperäisistä Serious Sameista tehtiin HD-versiot, ja , joissa grafiikkaa ja äänenlaatua paranneltiin. Pelit julkaistiin myös Xbox 360:lle, kun ensimmäiset Serious Samit olivat vain PC:lle (josta myöhemmin julkaistiin myös Xbox-versio). Pelit voivat ostaa Steamin kaupasta digitaalisina versioina. Vuonna 2010 julkaistiin Serious Sam HD: Golden Edition, joka sisälsi molemmat HD-versiot, sekä alkuperäiset Serious Samit. HD-versiot käyttävät uutta Serious Engine 3 -pelimoottoria, jota on tarkoitus hyödyntää myös tulevassa -pelissä, joka julkaistiin marraskuussa vuonna 2011.


title: Serious Sam

text: "Serious Sam HD: The First Encounterissa" alkuperäiseen verrattuna grafiikat ovat runsaasti paranneltuja. Pelissä on samat viholliset, aseet, kartat ja ominaisuudet alkuperäiseen verrattuna, lukuun ottamatta muutamia salaisuuksia, joita on lisätty HD-versioon. Peli sisältää achviementeja, eli saavutuksia, joita voi saada tietyin kriteerein, esimerkiksi läpäistä jokin kartta vaikeimmalla vaikeusasteella ilman kuolemia. "Serious Sam HD: The Second Encounteriisa" on myös uutta sisältöä. Moninpeliin tuli uusia pelimuotoja mm. My Burden, Survival (jota pystyy pelaamaan myös yksinpelitilassa), Co-op versus, Team Deathmatch, Team Beast Hunt, Coin Co-op, Last Man Standing, Capture the Flag ja Instant Kill. Moninpeliin tuli myös lisää karttoja. Peli sisältää achviementeja eli saavutuksia ja Steamista omista tiedoistaan voi seurata, mitkä pelaaja on ansainnut ja mitä vielä täytyy tehdä jonkin saavutuksen saamiseksi. Alkuperäiseen versioon nähden yksinpeliin ei ole tehty edellä mainittuja lukuun ottamatta muita järin merkittäviä muutoksia.


title: Serious Sam

text: Vuonna 2104 maahan hyökkäsi Mentalin hirviö-armeija aikeinaan valloittaa maa ja hävittää sen asukkaat. Sam "Serious" Stone matkasi aika-koneella menneisyyteen, vuoteen 1378 Egyptiin, missä hän taisteli Mentalin armeijan hirviöitä vastaan. First Encounter päättyy kohtaan jossa Sam taistelee Mentalin kenraalia, Ugh Zan III:a vastaan jonka Sam tappaa taistelun päätteeksi. Sam matkustaa Siriukseen, mutta matka päättyy ja Samin taistelu Mentalin armeijaa vastaan jatkuu maya-ajan Etelä-Amerikassa.


title: Marja Penttinen

text: Marja Hannele Penttinen (s. 9. maaliskuuta 1982 Kuopio) on aktiiviuransa lopettanut suomalainen kävelijä. Hän edusti vuoteen 2000 Kuopion NMKY:tä ja sittemmin Lapuan Virkiää. Häntä valmentaa Marko Kivimäki. Aiemmin valmennuksesta on vastannut Sari Essayah.


title: Marja Penttinen

text: Penttinen on edustanut Suomea aikuisten maaotteluissa vuodesta 2003 lähtien. Hän on voittanut 5 000 metrin kävelyn maaottelukilpailun Helsingissä 2006 ja 2008.


title: Marja Penttinen

text: Penttinen on voittanut 10 kilometrin kävelyn Suomen-mestaruuden 2006 ja 2008 sekä saanut SM-hopeaa 2002 ja 2003. 20 kilometrillä hän on voittanut Suomen-mestaruuden 2006 ja 2008. Sisäratojen SM-kilpailuissa hän on saanut 3 000 metrin kävelyssä kultaa 2004 ja hopeaa 2005.


title: Joonas Harjamäki

text: Joonas Hermanni Harjamäki (s. 30. toukokuuta 1986 Kauhajoki) on suomalainen kestävyysjuoksija. Hän edustaa Helsingin Kisa-Veikkoja ja häntä valmentaa Pentti Koskiaho. Aikaisemmin häntä on valmentanut myös Olli Virkkala. Aikaisemmin hän on edustanut Seinäjoen Seudun Urheilijoita ja Viipurin Urheilijoita.


title: Joonas Harjamäki

text: Harjamäki karsiutui 3 000 metrin estejuoksun alkuerissä Barcelonan EM-kilpailuissa 2010. Hän on edustanut Suomea aikuisten maaotteluissa vuodesta 2007 lähtien. Kalevan kisoissa hän on saavuttanut 3 000 metrin estejuoksussa kultaa 2007, 2009 ja 2012, hopeaa 2008 ja 2011 sekä pronssia 2014. Sisäratojen SM-kilpailuissa hän on saavuttanut 3 000 metrin juoksussa hopeaa 2013 ja pronssia 2012. Maastojuoksun SM-kilpailuissa hän on saavuttanut pronssia 4 kilometrin matkalla vuonna 2012.


title: Kiharapyrstöt (suku)

text: Kiharapyrstöt ("Moho") on kiharapyrstöjen heimoon kuuluva varpuslintusuku. Aiemmin suku luettiin kuuluvaksi mesikkoihin. Kiharapyrstöjen sukuun kuuluu BirdLifen mukaan neljä lajia. Suvun kaikki lajit ovat ilmeisesti kuolleet sukupuuttoon.


title: Aino-Maija Mylläri

text: Aino-Maija Mirjami Mylläri (o.s. Karvinen, s. 17. syyskuuta 1986) on suomalainen seiväshyppääjä. Hän edustaa Heinäveden Yleisurheilijoita ja häntä valmentaa Timo Soininen.


title: Aino-Maija Mylläri

text: Karvinen on edustanut Suomea aikuisten maaotteluissa vuodesta 2005 lähtien. Kalevan kisoissa hän on saanut kultaa Porissa 2005 tuloksella 400 cm ja hopeaa Jyväskylässä 2006 tuloksella 395. Sisäratojen SM-kilpailuissa hän on saanut hopeaa Tampereella 2006 ennätyksellään 411 cm ja pronssia Helsingissä 2004 tuloksella 385. Ulkoradoilla hän on hypännyt parhaimmillaan 410 cm Gävlessä 2005.


title: Heart of Hearts

text: Heart of Hearts on Bobby Vintonin kahdeskymmeneskuudes studioalbumi, joka julkaistiin 1975.


title: Heart of Hearts

text: Albumin cover-kappaleet ovat "Feelings" ja "Wooden Heart".


title: Heart of Hearts

text:
Albumit - Billboard (North America)
Singlet - Billboard (North America)


title: Kirjolaulumesikot

text: Kirjolaulumesikot ("Xanthotis") on mesikkojen heimoon kuuluva varpuslintusuku. Kirjolaulumesikkojen sukuun kuuluu BirdLifen mukaan neljä lajia.


title: Aki Tammisto

text: Aarne (Arne) "Aki" Tammisto (1. maaliskuuta 1915 Leppävirta – 23. maaliskuuta 1978 Turku) oli suomalainen pikajuoksija ja urheilutoimittaja. Hän edusti uransa aikana Varkauden Tarmoa, Turun Urheiluliittoa ja Kronohagens IF:ää.


title: Aki Tammisto

text: Tammisto selviytyi Berliinin olympialaisissa 1936 toisiin alkueriin 200 metrin juoksussa. Hän kuului myös Suomen pikaviestijoukkueeseen, joka karsiutui alkuerissä. Pariisin EM-kilpailuissa 1938 hän sijoittui 400 metrillä viidenneksi ajalla 49,1. Tammisto edusti Suomea maaottelutasolla vuosina 1935–1947. Hän voitti 100 metrin maaottelujuoksun Porissa 1935, 200 metrin kilpailun Porissa 1935, Tallinnassa 1936 ja Budapestissa 1940 sekä 400 metrin juoksun Budapestissa 1940. Lisäksi hän kuului Suomen voitokkaaseen pikaviestijoukkueeseen Porissa 1935 ja Tallinnassa 1936.


title: Aki Tammisto

text: Tammisto saavutti Kalevan kisoissa 100 metrillä kultaa 1936, 1937 ja 1938 sekä hopeaa 1940. 200 metrillä hän voitti Suomen-mestaruuden 1936, 1937, 1938, 1939 ja 1940 sekä sai SM-hopeaa 1942, 1943 ja 1945. 400 metrin Suomen-mestaruuden hän voitti 1937 ja 1939.


title: Aki Tammisto

text: Urheilu-uransa jälkeen Tammisto toimi vuodesta 1955 lähtien "Turun Sanomien" urheilutoimittajana, toimituspäällikkönä ja vuosina 1976–1978 toisena päätoimittajana.


title: Aki Tammisto

text: Ulkoradat:


title: Helttamesikot

text: Helttamesikot ("Anthochaera") on mesikkojen heimoon kuuluva varpuslintusuku. Helttamesikkojen sukuun kuuluu BirdLifen mukaan 5 lajia.


title: Bahrain yleisurheilun maailmanmestaruuskilpailuissa

text: Bahrain on osallistunut yleisurheilun ulkoratojen täyden ohjelman maailmanmestaruuskilpailuihin vuodesta 1983 lähtien. Vuosien 1987 ja 1999 kisoista se oli poissa. Maa on saanut MM-kilpailuissa yhteensä 10 mitalia, jotka ovat peräisin vuosien 2005, 2007, 2009, 2015 ja 2017 kisoista.


text: Ennen vuotta 2005 Bahrainilla ei ollut MM-kilpailuista yhtään pistesijaa. Paras saavutus oli Ahmed Hamadan viides sija 400 metrin aitajuoksun välierässä Helsingin kisoissa 1983. Maa on 2000-luvulla hankkinut edustusurheilijoikseen muiden maiden menestyneitä urheilijoita, jotka ovatkin nostaneet sen MM-kisojen mitalimaaksi. Helsingin kisoissa 2005 marokkolaislähtöinen Rashid Ramzi voitti kultaa 800:n ja 1 500 metrin juoksuissa. Osakassa 2007 Ramzi saavutti 1 500 metrillä hopeaa ja naisten vastaavalla matkalla etiopialaissyntyinen Maryam Yusuf Jamal voitti kultaa. Berliinissä 2009 Jamal uusi mestaruutensa ja Keniasta muuttanut Yusuf Saad Kamel voitti kultaa 1 500 metrin juoksussa ja saavutti pronssia 800 metrin juoksussa. Pekingissä 2015 kenialaissyntyinen Eunice Kirwa saavutti naisten maratonilla pronssia. Lontoossa 2017 kenialaissyntyinen Rose Chelimo voitti kultaa maratonilla ja nigerialaissyntyinen Salwa Eid Naser hopeaa 400 metrillä.


text: Pistesijoille ovat yltäneet Helsingissä 2005 Maryam Yusuf Jamal viidenneksi 1 500 metrillä ja kenialaislähtöinen Belal Mansoor Ali seitsemänneksi 800 metrillä sekä Osakassa 2007 kenialaisperäinen Tareq Mubarak Taher kahdeksanneksi 3 000 metrin estejuoksussa. Daegussa 2011 bahrainilaisurheilijoista pisteillä olivat kuudenneksi naisten 10 000 metrin juoksussa sijoittunut Shitaye Eshete, seitsemänneksi naisten 1 500 metrin juoksussa sijoittunut Mimi Belete ja kahdeksanneksi miesten 5 000 metrin juoksussa sijoittunut Bilisuma Shugi. Moskovassa 2013 Eshete sijoittui 10 000 metrillä jälleen kuudenneksi ja oli Bahrainin yhdeksästä urheilijasta ainoa pistesijoille päässyt. Pekingissä 2015 Eunice Kirwan lisäksi kärkikahdeksikkoon ylsi Shumi Dechasa, joka oli miesten maratonilla viides. Lontoossa 2017 kahden mitalistin lisäksi kahdeksan joukkoon ylsivät viidenneksi estejuoksussa sijoittunut Ruth Jebet, kuudenneksi 1 500 metrillä sijoittunut Sadik Mikhou, kuudenneksi maratonilla sijoittunut Eunice Kirwa ja kahdeksanneksi estejuoksussa sijoittunut Winfred Mutile Yavi.


title: Street Fighter (animaatiosarja)

text: Street Fighter: The Animated Series on vuosina 1995–1997 esitetty InVision Entertainmentin tuottama 26-osainen yhdysvaltalainen piirrossarja. Se perustuu Street Figher pelisarjaan. Sarjan juoneen oli otettu vaikutteita ensimmäisistä peleistä, sekä näytelmäelokuvasta "Street Fighter".


title: Street Fighter (animaatiosarja)

text: Sarja keskittyy Guileen, jonka on määrä kasata Street Fighter ryhmä taistellakseen M. Bisonin ja hänen organisaatioita Shadowlaw'ta vastaan. Guilen ryhmään liittyvät Chun-Li, Blanka, Ken ja Ryu.


title: Qatar yleisurheilun maailmanmestaruuskilpailuissa

text: Qatar on osallistunut kaikkiin yleisurheilun ulkoratojen täyden ohjelman maailmanmestaruuskilpailuihin vuodesta 1983 lähtien. Se on saavuttanut MM-kilpailuissa yhteensä seitsemän mitalia, jotka ovat peräisin vuosien 2003, 2005, 2007, 2009, 2013 ja 2017 kisoista.


text: Ennen vuotta 2003 Qatarin paras MM-kisasaavutus oli Mohammed Suleimanin neljäs sija 1 500 metrin juoksussa Stuttgartin kisoissa 1993. Maa on 2000-luvulla hankkinut edustusurheilijoikseen useita kenialaisia kestävyysjuoksijoita, jotka nostivatkin sen MM-kisojen mitalimaaksi. Pariisin MM-kilpailuissa 2003 Saif Saaeed Shaheen, joka vielä vähän ennen kisoja tunnettiin kenialaisena Stephen Cheronona, voitti kultaa 3 000 metrin estejuoksussa ja kaksi vuotta myöhemmin Helsingissä hän uusi mestaruutensa. Osakassa 2007 kenialaissyntyinen Mubarak Hassan Shami, entiseltä nimeltään Richard Yatich, saavutti hopeaa maratonilla. Berliinissä 2009 kenialaissyntyinen James Kwalia C'Kurui saavutti 5 000 metrin juoksussa pronssia.


text: Daegussa 2011 kilpailleesta neljän hengen qatarilaisjoukkueesta pistesijoille ylsivät seitsemänneksi korkeushypyssä sijoittunut Mutaz Essa Barshim ja kahdeksanneksi 400 metrin juoksussa sijoittunut Femi Ogunode. Moskovassa 2013 Qatarin viisihenkisestä joukkueesta Barshim saavutti korkeushypyssä hopeaa. Pekingissä 2015 Qataria edusti kuusi miesurheilijaa, joista korkeushypyn suosikkeihin kuulunut Barshim sijoittui neljänneksi, Musaeb Abdulrahman Balla 800 metrin juoksussa kuudenneksi ja Ogunode 200 metrin juoksussa seitsemänneksi. Lontoossa 2017 Qataria edusti viisi miesurheilijaa, joista Barshim voitti korkeushypyssä kultaa, sudanilaissyntyinen Abdalelah Haroun sijoittui 400 metrin juoksussa kolmanneksi ja Abderrahaman Samba 400 metrin aitajuoksussa seitsemänneksi.


title: Renato Augusto

text: Renato Soares de Oliveira Augusto (s. 1. helmikuuta 1988 Rio de Janeiro, Brasilia) on brasilialainen jalkapalloilija, pelipaikaltaan hyökkäävä keskikenttäpelaaja tai laitalinkki. Hän pelaa tällä hetkellä Kiinassa.


title: Ecuador yleisurheilun maailmanmestaruuskilpailuissa

text: Ecuador on osallistunut kaikkiin yleisurheilun ulkoratojen täyden ohjelman maailmanmestaruuskilpailuihin vuodesta 1983 lähtien. Se on saavuttanut MM-kilpailuissa yhteensä neljä mitalia, joista kolme on kultaa. Maan ainoa MM-mitalisti on 20 kilometrin kävelijä Jefferson Pérez, joka voitti lajissaan kultaa vuosina 2003, 2005 ja 2007 sekä saavutti hopeaa vuonna 1999. Lisäksi hän sijoittui kahdeksanneksi vuonna 2001.


text: Daegun MM-kisoissa 2011 kilpaili viisi ecuadorilaisurheilijaa, joista parhaiten sijoittui 11:nneksi 50 kilometrillä kävellyt Andrés Chocho. Moskovassa 2013 Chocho hylättiin ja parhaiten sijoittui 20 kilometrin kävelyssä Rolando Saquipay 18:nneksi. Lisäksi Alex Quiñónez karsiutui 200 metrin juoksun välierissä 16:nneksi nopeimmalla ajalla. Pekingissä 2015 kilpailemassa oli viisihenkinen ecuadorilaisjoukkue, josta Andrés Chocho sijoittui 50 kilometrin kävelyssä kahdeksanneksi. Lontoossa 2017 ecuadorilaisista parhaiten sijoittui Paola Pérez ollen 20 kilometrin kävelyssä kolmastoista.


title: Constant Djakpa

text: Constant Djakpa (s. 17. lokakuuta 1986 Abidjan, Norsunluurannikko) on norsunluurannikkolainen jalkapalloilija, pelipaikaltaan vasen puolustaja.


title: Darmstadtin teknillinen yliopisto

text: Darmstadtin teknillinen yliopisto (saks. "Technische Universität Darmstadt" tai lyhennetty "TU Darmstadt") on yliopisto Darmstadtin kaupungissa, Hessenin osavaltiossa, Saksassa. Se sijaitsee Rein-Main alueella, Euroopan neljänneksi suurimmalla metropolialueella. Yliopistossa on 25 100 opiskelijaa sekä 4 618 työntekijää. Yliopisto perustettiin 10. lokakuuta vuonna 1877.


title: Panama yleisurheilun maailmanmestaruuskilpailuissa

text: Panama on osallistunut kaikkiin yleisurheilun ulkoratojen täyden ohjelman maailmanmestaruuskilpailuihin vuodesta 1983 lähtien. Se on saavuttanut MM-kilpailuissa yhteensä kaksi mitalia. Osakassa 2007 pituushyppääjä Irving Saladino voitti kultaa. Berliinissä 2009 Saladino jäi loppukilpailussa ilman tulosta mutta Alonso Edward saavutti 200 metrin juoksussa hopeaa. Ensimmäiset pistesijansa Panama saavutti Helsingissä 2005, kun Saladino sijoittui pituushypyssä kuudenneksi ja Bayano Kamani 400 metrin aitajuoksussa seitsemänneksi. Daegussa 2011 Panaman ainoat urheilijat olivat Edward ja Saladino, joista Edward keskeytti 200 metrin juoksun loppukilpailussa ja Saladino jäi pituushypyssä karsintaan. Moskovassa 2013 Edward oli Panaman ainoa urheilija ja karsiutui 200 metrin juoksun välierissä. Pekingissä 2015 Panamalla oli kolme urheilijaa, joista Edward sijoittui 200 metrillä neljänneksi. Lontoossa 2017 Panaman joukkueessa oli kolme urheilijaa.


title: Jobbik

text: Jobbik eli Jobbik Magyarországért Mozgalom on nationalistinen ja äärioikeistolainen unkarilainen puolue. Se perustettiin vuonna 2003. Puolueen nykyinen puheenjohtaja on Gábor Vona.


title: Jobbik

text: Jobbik on oman ilmoituksensa mukaan ”radikaalisti isänmaallinen, kristillinen puolue” ja sen motto on ”Unkari kuuluu unkarilaisille”. Talouspoliittisesti Jobbik tähtää kansallissosialismia muistuttavaan räätälöityyn talousjärjestelmään, jossa talous kansallistetaan valtion hyödyksi. Etenkin kotimaisen teollisuuden ja maanviljelyn se uskoo luovan ”eko-sosiaalis-kansallisen” talousjärjestelmän, joka ylettyisi myös ulkounkarilaisille alueille. Tämän lisäksi puolue pyrkii muuntamaan radikaalisti esimerkiksi koulutusjärjestelmää enemmän perinteiden opetusta suosivammaksi. Jobbik kannatti aiemmin Unkarin eroamista Euroopan unionista, mutta luopui tavoitteesta vuonna 2016. Puheenjohtaja Vona arvioi tuolloin, että EU muuttuu 5–10 vuoden sisällä mahdollisesti parempaan suuntaan.


title: Jobbik

text: Puolueen koko nimi Jobbik Magyarországért Mozgalom on vapaasti suomennettuna ”liike paremman Unkarin puolesta”. Puoluetta kutsutaan usein lyhyesti nimellä Jobbik. Nimi on sanaleikki: "jobb" voi tarkoittaa sekä ”parempaa” että ”oikeaa” (suuntaa). Puolueen nimi tarkoittaa siis sekä parempaa vaihtoehtoa että liikettä oikealle.


title: Jobbik

text: Jobbik on tunnettu juutalais- , seksuaalivähemmistö- ja romanivastaisista kannoistaan. Puolue on pitänyt mielenosoituksia muun muassa Budapestissa järjestettyjä Pride-tapahtumia sekä Juutalaisten maailmankongressia vastaan. Jobbikin kannatus on noussut samalla, kun romanivähemmistöön kohdistunut väkivalta on Unkarissa lisääntynyt. Useat puolueen poliitikot ovat herättäneet kohua lausunnoillaan. Esimerkiksi Krisztina Morvai on kehottanut ”ylpeinä Unkarin juutalaisina” itseään pitäviä leikkimään vapaa-ajallaan ”pienillä, ympärileikatuilla kulleillaan” Morvain panettelun sijaan.


title: Jobbik

text: Puolueen alajärjestönä toimii puolisotilaallinen iskujoukko Magyar Gárda. Joukko on kerännyt runsaasti huomiota univormullaan, jonka sanotaan muistuttavan natsiunivormuja koppalakkeineen ja hihanauhoineen. Unkarin kaarti kiellettiin kesällä 2009. Sittemmin uudella nimellä perustetun ja hajonneen kaartin rippeitä on liittynyt Unkarin Kansallinen Etulinja (, MNA) -järjestöön. Ulkoparlamentaarisena ja radikaalina järjestönä MNA ei ole yhteistyössä Jobbikin kanssa.


title: Jobbik

text: Helsingin Sanomien artikkelin mukaan Jobbik toimii Venäjän äänitorvena ja sen ulkopoliittinen edustaja Márton Gyöngyösi ”puhuu kuin Venäjän valtiontelevisio”. Gyöngyösi pitää Krimin valtaamista oikeutettuna ja sanoo länsimaisten kansalaisjärjestöjen olevan lännen ”imperialistisen” sodankäynnin välineitä.


title: Jobbik

text: Unkarilainen tutkimuslaitos Political Capital osoitti Jobbikin muuttuneen Venäjä-mieliseksi samaan aikaan kun sen rahoitus lisääntyi nyt Jobbikin euroedustajana toimivan Béla Kovácsin kautta. Kovácsia epäillään vakoilusta Venäjän hyväksi.


title: Jobbik

text: Vuonna 2006 Jobbik sai noin 2,2 prosenttia äänistä.


title: Jobbik

text: Jobbik menestyi vuoden 2009 europarlamenttivaaleissa, joissa se sai 14,7 prosenttia äänistä. Unkarista valittiin Euroopan parlamenttiin kaikkiaan 22 edustajaa, joista kolme Jobbikin listalta. Parlamenttiin pääsivät Jobbikin listalta Krisztina Morvai, Zoltán Balczó ja Csanád Szegedi. Heinäkuussa 2012 Szegedi luopui jäsenyydestään puolueessa saatuaan selville oman juutalaisen taustansa.


title: Jobbik

text: Huhtikuun 2010 vaaleissa Jobbik sai ensimmäisellä kierroksella 16,7 prosenttia äänistä, jolla se nousi kolmanneksi Fideszin ja Unkarin sosialistisen puolueen jälkeen.


title: Jobbik

text:
Jobbikin suosio kasvoi. Vuonna 2014 Joobbik sai parlamenttivaaleissa 20.54% äämistä. Jobbik jäi silti oppositioon. Tällöin se oli
ainoa vahva kilpailija populistiselle Fidez-puolueelle.


title: Kemer

text: Kemer on piirikunta Välimeren rannikolla Turkissa, ja erittäin suosittu matkailukohde. Se sijaitsee 40 kilometrin päässä Antalyan kaupungista länteen Taurusvuorten juurilla.


title: Kemer

text: Kemerissä vallitsee tyypillinen Välimeren kuuma ja kuiva sää, sekä lämmin merivesi. 1980-luvun alussa Kemer oli hiljainen kohde, mutta tänä päivänä se on tärkeä osa Turkin turistikohteista.


title: Kemer

text: Kemer on Saksassa sijaitsevan Schwabachin kaupungin ystävyyskaupunki vuodesta 1998 lähtien.


title: Kemer

text: Tutkimukset osoittavat vain, että Kemerin paikalla on ollut lyykialainen Idyrosin kaupunki.


title: Kemer

text: Piirikunnan nimi oli Eski Köy () vuosiin 1910-luvun lopulle saakka, jolloin sinne rakennettiin 26 kilometriä pitkä pato ohjaamaan vuoristopuroja ja estämään niiden tulvimista asutukseen. Nykyinen nimi Kemer viittaa tuohon patorakennelmaan.


title: Kemer

text: 1960-luvulle saakka Kemeriin ei päässyt sisämaan kautta lainkaan, kunnes tieyhteys sisämaahan saatiin. 1980-luvulla Kemerin infrastruktuuriin investoitiin huomattavasti ja se sai tukea myös Maailmanpankilta, minkä ansiosta piirikunnasta kehittyi turistikohde.


title: Kemer

text: Beldibi, Beycik, Çamyuva, Göynük, Kemer, Kuzdere, Ovacık, Tekirova, Tekirova


title: Kemer

text:
'Kemer' tarkoittaa myös turkin kielessä vyötä.
Kemer on nostattanut suosiotaan viime vuosina varsinkin lapsiperheystävällisenä matkakohteena, koska alue on huomattavasti rauhallisempi kuin Marmaris ja Alanya. Alue onkin tällä hetkellä yksi Turkin suosituimmista, ja nopeimmin suosiota kasvattavista matkakohteista .


title: Kultasiipimesikot

text: Kultasiipimesikot ("Phylidonyris") on mesikkojen heimoon kuuluva varpuslintusuku. Kultasiipimesikkojen sukuun kuuluu BirdLifen mukaan 3 lajia.


title: Trinidad ja Tobago yleisurheilun maailmanmestaruuskilpailuissa

text: Trinidad ja Tobago on osallistunut kaikkiin yleisurheilun ulkoratojen täyden ohjelman maailmanmestaruuskilpailuihin vuodesta 1983 lähtien. Maa on saavuttanut MM-kilpailuissa yhteensä 15 mitalia, joista 11 on peräisin miesten pikajuoksuista sekä kaksi naisten pikajuoksuista, yksi naisten aitajuoksuista ja yksi miesten aitajuoksuista.


text: Trinidad ja Tobagon menestynein MM-kisaurheilija on Ato Boldon, joka voitti 200 metrin juoksussa kultaa Ateenassa 1997, saavutti 100 metrin juoksussa pronssia Göteborgissa 1995 ja Edmontonissa 2001 sekä kuului hopeamitalin saavuttaneeseen pikaviestijoukkueeseen Edmontonissa. Vuoden 2001 sijoitukset paranivat yhdellä vasta vuosia myöhemmin, kun Boldonin edelle sijoittunut Tim Montgomery hylättiin dopingrikkeiden vuoksi. Maan toisen maailmanmestaruuden voitti Jehue Gordon 400 metrin aitajuoksussa Moskovassa 2013 ja kolmannen mestaruuden miesten pitkän viestin joukkue Lontoossa 2017. Henkilökohtaisen MM-mitalin ovat saavuttaneet myös 100 metrillä hopealle Pariisissa 2003 sijoittunut Darrel Brown, Berliinissä 2009 pronssia ottaneet 400 metrin juoksija Renny Quow ja 400 metrin aitajuoksija Josanne Lucas, Daegussa 2011 pronssille 100 metrillä juossut Kelly-Ann Baptiste sekä Lontoossa 2017 pronssille 200 metrillä juossut Jereem Richards. Ennen Josanne Lucasin suoritusta Berliinissä maan ainoa pistesijoille yltänyt nainen oli moukarinheitossa seitsemänneksi Helsingissä 2005 sijoittunut Candice Scott. Berliinissä naisten pikaviestijoukkue sijoittui kuudenneksi. Pekingissä 2015 maan mitalit tulivat miesten pitkästä viestistä ja naisten pikaviestistä. Lontoossa 2017 miesten pitkän viestin kultamitalijoukkueessa juoksivat Jarrin Solomon, Jereem Richards, Machel Cedenio ja Lalonde Gordon sekä alkuerässä Solomonin tilalla juossut Renny Quow.


title: Yhdysvaltain valtiovarainministeri

text: Yhdysvaltain valtiovarainministeri () on Yhdysvaltain valtiovarainministeriön () johtaja, jonka vastuulla on rahoitus- ja rahapolitiikka. Vuoteen 2003 asti valtiovarainministerille kuuluivat myös kansallisen turvallisuuden ja puolustuksen tietyt kysymykset. Suurin osa ministeriön lainvalvontaan liittyvistä organisaatioista, kuten ATF, Yhdysvaltain tulli ja Yhdysvaltain salainen palvelu, siirrettiin toisten ministeriöiden alaisiksi vuonna 2003, kun Kotimaan turvallisuuden ministeriö (Department of Homeland Security) perustettiin.


title: Yhdysvaltain valtiovarainministeri

text: Valtiovarainministeri on presidentin kabinetin jäsen ja on istunut Clintonin virkakaudesta lähtien Yhdysvaltain kansallisessa turvallisuusneuvostossa ("United States National Security Council"). Valtiovarainministeri hallinnoi myös finanssisektoria tukevaa "Troubled Asset Relief Program (TARP)" -ohjelmaa. Valtiovarainministeri on presidentin tärkein neuvonantaja talouskysymyksissä. Valtiovarainministeri on viides Yhdysvaltain presidentin viranseuraamisjärjestyksessä. Valtiovarainministeri vahvistaa myös allekirjoituksellaan uudet setelit ennen kuin ne saavat lainvoiman maksuvälineenä.


title: Yhdysvaltain valtiovarainministeri

text: Yhdysvaltain nykyisenä valtiovarainministerinä toimii Steven Mnuchin.


title: Yhdysvaltain valtiovarainministeri

text: Ensimmäinen valtiovarainministeriksi nimitetty oli Robert Morris, joka oli ollut vastaavassa asemassa siirtokuntien kongressin rahoitusasioiden ylivalvojana (”Superintendent of Finance”). Morris kuitenkin kieltäytyi virasta, ja hänen ehdotuksestaan ensimmäiseksi valtiovarainministeriksi nimitettiin Alexander Hamilton.


title: Dominikaaninen tasavalta yleisurheilun maailmanmestaruuskilpailuissa

text: Dominikaaninen tasavalta on osallistunut yleisurheilun ulkoratojen täyden ohjelman maailmanmestaruuskilpailuihin vuodesta 1983 lähtien. Vuosien 1987 ja 1993 kisoista se oli poissa. Maa on saanut MM-kilpailuissa yhteensä neljä mitalia. Félix Sánchez voitti 400 metrin aitajuoksussa kultaa vuosina 2001 ja 2003 sekä saavutti hopeaa vuonna 2007. Berliinissä 2009 hän sijoittui kahdeksanneksi, Daegussa 2011 neljänneksi ja Moskovassa 2013 viidenneksi. Hänen lisäkseen mitaleille on yltänyt vain Luguelín Santos, joka sijoittui 400 metrin juoksussa pronssille Moskovassa 2013 ja sijoittui neljänneksi Pekingissä 2015. Pistesijoille ovat lisäksi yltäneet Juan Núñez, joka sijoittui 100 metrin juoksussa viidenneksi Helsingissä 1983, Juana Rosario, joka sijoittui korkeushypyssä kahdeksanneksi Pariisissa 2003, Berliinissä 2009 kuudenneksi sijoittunut miesten 4 × 400 metrin viestijoukkue, johon Sánchezin lisäksi kuuluivat Arismendy Peguero, Yon Soriano ja Yoel Tapia sekä alkuerissä Sorianon tilalla Gustavo Cuesta, sekä Juander Santos, joka sijoittui Lontoossa 2017 kuudenneksi 400 metrin aitajuoksussa.


title: Rastikarhut

text: Rastikarhut (RasKa) on vuonna 1977 perustettu satakuntalainen suunnistuksen erikoisseura, jolla on noin 400 jäsentä. Seuran menestynein urheilija on ollut maailmanmestari Heli Jukkola.


title: Rastikarhut

text: Seura voitti Venlojen viestin 1993 ja Nuorten Jukolan seuraavana vuonna.


title: Rastikarhut

text: Rastikarhut perustettiin 8. joulukuuta 1977, kun Ahlaisten Urheilijoiden, Noormarkun Nopsan ja Porin Tarmon suunnistusjaostot yhdistivät joukkonsa.


title: Ronin (elokuva)

text: Ronin on brittiläis-yhdysvaltalainen toimintatrillerielokuva vuodelta 1998. Sen on ohjannut John Frankenheimer.


title: Ronin (elokuva)

text: "Ronin" sisältää useita näyttäviä takaa-ajokohtauksia. Isoimmissa kohtauksissa käytettiin jopa 300 stunt-ajajaa. Skipp Sudduth ajoi itse stunttinsa lukuun ottamatta törmäyksiä, joissa käytettiin stunt-ajajia. Autenttisuuteen pyrkivä Frankenheimer, joka oli taustaltaan amatöörirallikuski, toteutti kohtaukset siten, että autoja vedettiin Ranskan kaduilla suurilla nopeuksilla Mercedes-Benz 500E:llä perustrikkien, kuten kohtausten nopeuttamisen ja koostamisen sijasta. Autoissa oli usein kyydissä oikeat näyttelijät stunttien sijasta.


title: Ronin (elokuva)

text: Alun perin aikuisviihdenäyttelijä Ron Jeremy vilahti elokuvassa pariisilaisena kalakauppiaana, jonka myyntikojun yli ajetaan. Kohtaus kuitenkin leikattiin pois lopullisesta elokuvasta koeyleisön tunnistettua hänet ja purskahdettua nauruun.


title: Ronin (elokuva)

text: Entinen CIA-agentti ottaa vastaan freelancer-keikan Ranskassa. Hän liittyy osaksi entisten erikoisjoukkojen sotilaiden ja tiedustelupalvelujen agenttien ryhmää, joka saa tehtäväkseen kaapata mysteerisen salkun. Salkkua havittelevat myös irlantilaiset ja venäläiset. Tarinan edetessä tapahtuu petoksia sekä syntyy paljon autonromua ja uusia alliansseja.


title: Algeria yleisurheilun maailmanmestaruuskilpailuissa

text: Algeria on osallistunut kaikkiin yleisurheilun ulkoratojen täyden ohjelman maailmanmestaruuskilpailuihin, jollaiset järjestettiin ensimmäisen kerran vuonna 1983. Se on saanut MM-kilpailuissa yhteensä yhdeksän mitalia, joista kuusi on kultaisia. Sen kaikki MM-mitalit on saavutettu 800–3000 metrin mittaisilta juoksumatkoilta.


text: Algerian menestynein MM-kisaurheilija on Noureddine Morceli, joka voitti 1 500 metrin juoksussa kultaa vuosina 1991, 1993 ja 1995. Hassiba Boulmerka saavutti samoina vuosina naisten 1 500 metrillä kultaa, pronssia ja kultaa. Djabir Saïd-Guerni saavutti 800 metrin juoksussa pronssia Sevillassa 1999 ja kultaa Pariisissa 2003. Azzedine Brahmi saavutti pronssia 3 000 metrin estejuoksussa vuonna 1991. Pistesijoille ovat yltäneet Yasmina Azzizi viidenneksi seitsenottelussa Tokiossa 1991 , Morceli neljänneksi 1 500 metrillä ja Azzedine Sakhri kahdeksanneksi maratonilla Ateenassa 1997 , Saïd-Guerni viidenneksi 800 metrillä, Ali Saïdi-Sief viidenneksi 1 500 metrillä, Raya Bahouli seitsemänneksi kolmiloikassa ja Tarek Boukensa kahdeksanneksi 1 500 metrillä Helsingissä 2005 , Boukensa viidenneksi ja Antar Zerguelaine kuudenneksi 1 500 metrillä Osakassa 2007, Rahouli kahdeksanneksi kolmiloikassa Daegussa 2011 sekä Taoufik Makhloufi neljänneksi 1 500 metrillä ja Larbi Bouraada viidenneksi kymmenottelussa Pekingissä 2015.


title: Uotilanrinteen peruskoulu

text: Uotilanrinteen peruskoulu on Raumalla Uotilan kaupunginosassa sijaitseva yläaste. Koulussa on 470 oppilasta ja samassa rakennuksessa sijaitsee kirjasto, Nummen koulu ja Heikkilän päiväkodin esikouluryhmä. Vuoteen 2007 asti rakennuksessa toimi Uotilanrinteen lukio ja vuoden 2008 loppuun asti tiloissa toimi myös Unajan koulu. Vuonna 2015 Uotilanrinteen peruskoulu siirtyi Otan koulun tiloihin, mutta oppilaat käyttävät valinnaisaineissa Lyseon koulun tiloja. Puolestaan vuonna 2016 (eli seuraavana lukuvuonna) Uotilanrinteen peruskoulu siirtyi Aroahteen koulun tiloihin ja nimi muuttui samalla Hj. Nortamon peruskouluksi.


title: Uotilanrinteen peruskoulu

text: Uotilanrinteen koulun oppilaat tulevat pääasiassa entisen Rauman maalaiskunnan alueelta sekä Lapista ja Kourujärven alueelta.


title: Mesikot (suku)

text: Mesikot ("Meliphaga") on mesikkojen heimoon kuuluva varpuslintusuku. Mesikkojen sukuun kuuluu BirdLifen mukaan 15 lajia.


title: Vihakirjallisuus

text: Vihakirjallisuus on Saskatchewanin ihmisoikeuslakien mukaan materiaalia, joka pyrkii rajoittamaan jonkin ihmisen tai ihmisryhmän ihmisoikeuksia tai materiaalia, joka pyrkii saattamaan naurunalaiseksi tai vihatuksi jonkun ihmisen tai ihmisryhmän. Kanadassa vihakirjallisuuden levittäminen on rikos.


title: Namibia yleisurheilun maailmanmestaruuskilpailuissa

text: Namibia on osallistunut yleisurheilun ulkoratojen maailmanmestaruuskilpailuihin vuodesta 1991 lähtien. Se on saanut MM-kilpailuissa yhteensä viisi mitalia, joista yksi on kultaa.


text: Namibian menestynein MM-kisaurheilija on Frankie Fredericks, joka voitti 200 metrin juoksussa kultaa vuonna 1993 sekä saavutti samalla matkalla hopeaa vuosina 1991, 1995 ja 1997. Hänen lisäkseen mitalin on saavuttanut Lucketz Swartbooi, joka vuonna 1993 sijoittui maratonilla hopealle. Fredericks on yltänyt myös viidesti pistesijoille 100:n ja 200 metrin juoksuissa sekä joutunut kerran jättämään 200 metrin loppukilpailun väliin loukkaantumisen vuoksi. Hänen lisäkseen ainoa pistesijoille yltänyt namibialainen on Agnes Samaria, joka Osakassa 2007 sijoittui 1 500 metrin juoksussa kuudenneksi.


title: Ihmekukkakasvit

text: Ihmekukkakasvit (Nyctaginaceae) on Caryophyllales-lahkoon kuuluva kasviheimo.


title: Ihmekukkakasvit

text: Ihmekukkakasvit ovat ruohoja, pensaita, heikkorunkoisia puita tai liaaneja. Ruohovartisilla nivelet ovat turvonneet, ja katkaistu puu muuttuu nopeasti oranssinväriseksi tai punaruskeaksi (oksidoituminen). Kärkisilmun karvoitus on syvänruskea. Lehdet sijaitsevat usein vastakkain. Kukat sijaitsevat viuhkomaisissa ryhmissä, ja niissä on terälehtimäiset ja yhteen kasvaneet kehälehdet, jotka ovat joskus supussa ollessaan kierteisesti eli kontortteja. Hetiökin on usein tyveltään kasvanut yhteen. Kukka on tavallisesti mesiäisetön. Luotti on epäsymmetrinen. Hedelmä on pähkylä tai pieni pähkinä, jota kehälehtien tyviosa suojaa; suojuksessa voi olla rauhasia, jotka erittävät hyvin tahmeaa ainetta. Siemenessä on vihreä alkio. Kromosomiluku n = (8–)11(–13+).


title: Ihmekukkakasvit

text: Heimo on levinnyt koko maapallon tropiikkiin ja lämpimille alueille.


title: Ihmekukkakasvit

text:
Ihmekukkakasveihin kuuluu 30 sukua, joissa on yhteensä 395 lajia. Ne jaetaan kuuteen tribukseen.
Ihmekukkakasveja käytetään


title: Nazanin Fatehi

text: Nazanin Fatehi (; s. 1987) on iranilainen nainen, jonka tuomitseminen kuolemaan ja myöhempi vapauttaminen oli laajaa kansainvälistä julkisuutta saanut ihmisoikeustapaus. Tuomion aiheuttama kansainvälinen painostus johti uuteen oikeudenkäyntiin, jossa Fatehin saama tuomio kumottiin.


title: Nazanin Fatehi

text: Maaliskuussa 2005 Karajissa kolme miestä hyökkäsi 17-vuotiaan Fatehin ja tämän hieman nuoremman sukulaistytön kimppuun epäonnistuneessa raiskauksen yrityksessä. Fatehi puukotti yhden miehistä kuoliaaksi itsepuolustuksena. Miehet olivat tätä ennen muun muassa heitelleet kiviä uhrejaan kohti. Fatehi tuomittiin kuolemaan 3. tammikuuta 2006.


title: Nazanin Fatehi

text: Tammikuussa 2007 Fatehi vapautettiin, koska hänen katsottiin toimineen itsepuolustuksena. Oikeuden mukaan hän oli kuitenkin syyllistynyt liialliseen voimankäyttöön ja määrättiin siksi maksamaan korvauksia puukoniskusta kuolleen omaisille. Fatehin juristit päättivät vielä valittaa korvausten määräämisestä. Fatehin vapautumiseksi välittömästi tarvittiin takuusumma, joka saatiin maksettua enimmäkseen lahjoitusten avulla. Ihmiset lahjoittivat rahaa internetissä, ja tunnettu lahjoituksen antaja oli Kanadan parlamentin jäsen Belinda Stronach.


title: Nazanin Fatehi

text: Fatehin kuolemantuomion kumoamisen puolesta kampanjoi Amnestyn lisäksi muiden muassa missi Nazanin Afshin-Jam. Käynnistämänsä laajan kampanjan yhteydessä hän keräsi satojatuhansia nimiä vetoomukseen, joka esitettiin Yhdistyneille kansakunnille ja Iranin hallitukselle.


title: Nazanin Fatehi

text: Fatehi on etnisesti kurdi.


title: Yö ja usva

text: Yö ja usva (, viitaten Adolf Hitlerin "Nacht und Nebel" -direktiiviin) on ranskalaisen Alain Resnaisin ohjaama dokumenttielokuva vuodelta 1955. Elokuvien "Hiroshima, rakastettuni" (1959) ja "Viime vuonna Marienbadissa" (1961) ohella Resnaisin merkittävimpiin kuuluva teos kertoo natsi-Saksan keskitysleirien kauhuista.


title: Yö ja usva

text: "Yö ja usva" palkittiin 1956 Prix Jean Vigolla. Vuonna 1979 kolmekymmentä suomalaista elokuva-arvostelijaa ja -asiantuntijaa äänesti kaikkien aikojen sadasta merkittävimmästä elokuvasta, ja "Yö ja usva" oli mukana heistä kahdentoista listalla.


title: Hysterica

text:
Hysterica on Jukka Tolosen vuonna 1975 julkaistu albumi.A-puoli
B-puoli


title: Mangrovemesikot

text: Mangrovemesikot ("Ramsayornis") on mesikkojen heimoon kuuluva varpuslintusuku. Mangrovemesikkojen sukuun kuuluu BirdLifen mukaan kaksi lajia.


title: Kamerun yleisurheilun maailmanmestaruuskilpailuissa

text: Kamerun on osallistunut yleisurheilun ulkoratojen maailmanmestaruuskilpailuihin vuodesta 1987 lähtien. Se on saavuttanut MM-kilpailuissa yhteensä kaksi mitalia, jotka molemmat ovat kolmiloikkaaja Françoise Mbango Etonen saavuttamia. Pistesijoille ovat yltäneet Edmontonissa 2001 kuudenneksi 200 metrin juoksussa sijoittunut Myriam Mani ja seitsemänneksi 400 metrin juoksussa sijoittunut Mireille Nguimgo sekä Pariisissa 2003 seitsemänneksi sijoittunut naisten 4 × 400 metrin viestijoukkue.


title: Vyömesikot

text: Vyömesikot ("Acanthorhynchus") on mesikkojen heimoon kuuluva varpuslintusuku. Vyömesikkojen sukuun kuuluu BirdLifen mukaan kaksi lajia.


title: Robotit ja imperiumi

text: Robotit ja imperiumi () on vuonna 1985 ilmestynyt scifiromaani, jonka on kirjoittanut Isaac Asimov. Suomeksi kirja julkaistiin 1989. Kirja on viimeinen romaani Asimovin Robotti-sarjassa ja se yhdistää Robotti-sarjan tapahtumat Imperiumi-sarjaan tuomalla mukaan Galaktisen Imperiumin.


title: Robotit ja imperiumi

text: Edellisten kirjojen päähenkilön, etsivä Elijah Baleyn, kuolemasta tulee kuluneeksi kaksisataa vuotta. Hänen avaruuslainen rakastajansa Gladia ei kuitenkaan ole unohtanut häntä, vaan pitää tämän muistoa yllä. Hän on myös saanut perintönä robotikko Han Fastolfelta R. Daneel Olivawin ja R. Giskardin, jonka telepaattisista kyvyistä ei tiedä kukaan muu, kuin Daneel.


title: Robotit ja imperiumi

text: Kuten muutkin avaruuslaiset, Gladiakin elää pidempään, kuin normaalit maan ihmiset, eikä ole muuttunutkaan 200 vuodessa paljoa. Käy ilmi, että hänen entinen kotiplaneettansa Solaria on hylätty ja jälkeen on jätetty vain miljoonia robotteja.


title: Robotit ja imperiumi

text: Samaan aikaan edesmenneen robotikko Han Fastolfen entinen kilpailija Kelden Amadiro, joka useimpien muidenkin avaruuslaisten tavoin vihaa maasta kotoisin olevia uudisasukkaita, päättää ryhtyä toimiin estääkseen asutuksen leviämisen galaksissa. Apunaan hänellä on tunnettu robotikko ja Han Fastolfen tytär Vasilia Fastolfe.


title: Robotit ja imperiumi

text: Tästä romaanista käynnistyy sittemmin monessa tarinassa punaisena lankana oleva maapallon muuttuminen radioaktiiviseksi. Asimov sijoittaa tämän kehityksen käynnistymispisteeksi kuuluisan Three Mile Islandin entisen ydinvoimalan Harrisburgissa.


title: Robotit ja imperiumi

text: Asimov myös alkaa hiljalleen kaivaa maata robotiikan kolmen pääsäännön alta: hän kehittää ""Nollannen pääsäännön"", joka itse asiassa tilanteen niin vaatiessa kumoaa muut pääsäännöt.


title: Aluekappalainen

text: Aluekappalainen on "aluekappalaisen tehtäväkuvalla varustetun kappalaisen viran haltija", joka toimii suurseurakunnassa alueellisessa esimiestehtävässä. Virka on toistaiseksi oikeudellisesti edelleen kappalaisen virka, joskin siihen sisältyvien aluekappalaisen tehtävien myötä sen hoitajan tehtäväkuva ja vastuut vastaavat seurakuntayhtymän jäsenseurakunnan kirkkoherran tehtäviä ja vastuita.


title: Aluekappalainen

text: Aluekappalaisen tehtävänkuva on syntynyt osana 1. tammikuuta 2009 muodostettujen suurseurakuntien rakenneuudistustarpeita. Monien seurakuntien yhdistyessä entiset seurakunnat muuttuivat uuden suurseurakunnan alueiksi tai alueseurakunniksi riippuen siitä kumpaa nimitystä seurakunnassa siirryttiin käyttämään. Entiset kirkkoherrat siirtyivät kappalaisen virkoihin, mutta samalla oli välttämätöntä, että he säilyvät myös uudessa seurakunnassa "aluejohtajina", jotta toimintaa voitiin edelleen kehittää myös aluetasolla. Uudet noin 50 000–120 000 jäsenen seurakunnat olivat liian suuria yhden kirkkoherran johdettaviksi ilman alueellisia väliportaan esimiehiä. Tarvittavaa väliportaan esimiesvirkaa ei kuitenkaan kirkkolaki tunne yhden seurakunnan mallissa, toisin kuin seurakuntayhtymämallissa, jossa väliportaan esimiesvirkoina toimivat jäsenseurakuntien kirkkoherranvirat. Tämän vuoksi yhden seurakunnan mallissa väliportaan esimiestehtävä oli sidottava olemassa olevaan muuhun papin virkaan siihen saakka kunnes kirkkohallitus on asian käsitellyt. Seurakuntatyön väliportaan "esimiesviroiksi" muodostuivat luontevasti ne kappalaisen virat, joihin entiset kirkkoherrat olivat siirtyneet. Tehtävissään "aluekappalaisen tehtäväkuvalla toimivat kappalaiset" eli aluekappalaiset johtavat alueensa seurakunta- ja jumalanpalveluselämää sekä toimivat alueen papiston ja muun henkilöstön alueellisina esimiehinä.


title: Aluekappalainen

text: Nimeä "aluekappalainen" käytetään melko yleisesti myös monien seurakuntien tapahtumatiedoissa ja nettisivuilla kaupunginosa- tai seurakuntakotirajoja noudattavien alueiden nimikko- ja vastuupapeista, mutta tällöin ko. kappalaisilla ei ole kaikkia alla määriteltyjä johto-, luottamuselin- ja esimiestehtäviä samassa laajuudessa. Myös alueneuvostojen toimivalta poikkeaa siltä osin, että uusien suurseurakuntien alueneuvostot johtavat alueen toiminta, kun taas perinteiset alueneuvostot edistävät ja kehittävät alueen toimintaa vailla johtamisvaltuuksia.


title: Aluekappalainen

text: Aluekappalaisen tehtäväkuvalla varustetun kappalaisen viran kelpoisuusehtona kirkkolain pohjalta on sama pätevyysvaatimus kuin muissakin kappalaisen viroissa, eli suoritettu pastoraalitutkinto. Tämä on todettu ongelmalliseksi, koska se saattaa johtaa siihen, että esimiestehtävään valitulla ei ole esimiestehtävän edellyttämiä valmiuksia. Tämän vuoksi esim. Lapuan hiippakunnan hiippakuntadekaanin ja asessorin lausunnossa koskien aluekappalaisen tehtäväkuvalla varustettuja kappalaisen virkoja esitetään, että vaikka perinteiseen kappalaisen virkaan ei edellytetä johtamiskoulutusta niin siitä huolimatta "lähtökohtana tulee olla, että Jyväskylän aluekappalaiset ovat suorittaneet seurakuntatyön johtamisen tutkinnon".


title: Aluekappalainen

text: Askel kohti tulevaisuutta on, että Jyväskylässä aluekappalaisen tehtävä on jo nyt määritelty ko. kappalaisten virkojen virallisiin tuomiokapitulin hyväksymiin virkanimikkeisiin (esim. "Jyväskylän seurakunnan kappalainen, Säynätsalon alueseurakunnan aluekappalainen"). Tällä on haluttu korostaa ko. kappalaisen virkojen erityisluonnetta suhteessa muihin kappalaisenvirkoihin.


title: Aluekappalainen

text: Välitön tarve väliportaan esimiestehtävissä toimiville papeille tuli niissä suurseurakunnissa, joissa vanhat seurakunnat muutettiin seurakuntatyön toimintayksiköiksi, joista siirryttiin käyttämään joko nimeä "alue" (esim. 1.1.2009 perustetussa Salon seurakunnassa) tai "alueseurakunta" (esim. 1.1. 2009 perustetussa Jyväskylän seurakunnassa). Kirkkolaki ei tuntenut ko. tehtävää. Tilanne vaati kuitenkin väliaikaisratkaisun, joksi muodostui että 1.1.2009 alkaen yhteen ko. suurseurakuntien kullekin alueelle tai alueseurakuntaan sijoitettuun kappalaisen virkaan liitettiin vakinainen alueellinen esimiestehtävä eli ns. "aluekappalaisen tehtäväkuva" joko vain seurakuntatasolla tai myös tuomiokapitulitasolla hiippakunnasta riippuen.


title: Aluekappalainen

text: Näiden alueellisten toimintayksiköiden johtajana toimii "aluekappalainen" ja johtavana luottamuselimenä kirkkovaltuuston nimittämä "alueneuvosto". Myös seurakuntayhtymien jäsenseurakuntiin on perustettu alueneuvostoja, mutta niiden toimivalta rajoittuu keskisuurten seurakuntien alueneuvostojen tapaan toiminnan alueelliseen edistämiseen ja ideoimiseen, kun taas suurseurakunnan alueneuvostojen toimivalta on yhteneväinen "seurakuntaneuvosto"n toimivallan kanssa, jonka tehtävänä on johtaa seurakuntayhtymän jäsenseurakunnan toimintaa.


title: Aluekappalainen

text: Aluekappalainen johtaa alueen seurakuntatyötä ja jumalanpalveluselämää, vastaa alueen toiminnan suunnittelusta ja budjetoinnista sekä toimii alueen viranhaltijoiden ja työntekijöiden esimiehenä. Aluekappalainen on alueneuvoston jäsen ja esittelijä virkansa puolesta. Hänen esimiehenä on kirkkoherra.


title: Aluekappalainen

text: Aluekappalaisen valitsee kirkkovaltuusto. Sen alueen alueneuvostolla, jonka johtajaksi aluekappalainen valitaan on oikeus antaa lausunto viran hakijoista kirkkovaltuustolle ennen sen toteuttamaa aluekappalaisen vaalia.


title: Aluekappalainen

text: Aluekappalaisen tehtävät muistuttavat läheisesti seurakuntayhtymän jäsenseurakunnan kirkkoherran tehtäviä. Hekin ovat aluejohtajia, jotka ovat oman seurakuntansa suurseurakuntien alueneuvostoja tehtäviltään vastaavien seurakuntaneuvostojen jäseniä. Toimivallaltaan myös seurakuntayhtymässä on suurseurakuntien tapaan perinteisessä mielessä vain yksi kirkkoherra, jona toimii seurakuntayhtymän kirkkoherroista yhteisen kirkkoneuvoston puheenjohtajaksi valittu kirkkoherra. Muut kirkkoherrat ovat seurakuntayhtymässä varustettu pääosin samoin valtuuksin kuin suurseurakuntien aluekappalaiset omilla alueillaan tai alueseurakunnissaan. Alueseurakuntien ja seurakuntayhtymän jäsenseurakuntien johtavien papinvirkojen ja luottamuselinten nimierot johtuvatkin lähinnä erilaisesta perusorganisaatiorakenteesta ja erilaisesta valintamenettelystä virkoihin.


title: Aluekappalainen

text: Uudet suuret seurakunnat ovat asettaneet niin hiippakunnille kuin kirkkohallitukselle uusia odottamattomia haasteita, jotka tulevat edellyttämään lähivuosina myös kirkkolakiin tehtäviä muutoksia. Katsaus myös näihin kysymyksiin on Jyväskylän seurakuntarakenteen uudistuksesta liikkeelle lähtevän Lapuan hiippakunnan tuomiokapitulin lausunnon yhteydessä.


title: Aluekappalainen

text: 1. tammikuuta 2009 perustettu Jyväskylän seurakunta koostuu yhdeksästä alueseurakunnasta, jotka rakentuvat pääpiirteiltään Jyväskylän kaupunkiseurakunnan ja maaseurakunnan entisten alueyksiköiden sekä Korpilahden seurakunnan alueen pohjalle. Alueseurakunnat ovat Korpilahti, Tikkakoski, Vaajakoski, Kuokkala, Säynätsalo, Keltinmäki, Huhtasuo, Palokka ja Keskusta. Kunkin alueseurakunnan aluekappalainen toimii alueseurakunnan johtajana yhdessä alueneuvoston kanssa. Jyväskylän seurakuntaan kuuluu lähes 100 000 jäsentä.


title: Aluekappalainen

text: Kymmenen Salon seudun kuntaa päätti kuntaliitoksesta, joka toteutui vuoden 2009 alusta. Kuntaliitoksen seurauksena päädyttiin seurakuntien välisissä neuvotteluissa yhdistää myös alueen 10 seurakuntaa yhdeksi seurakunnaksi, joka sai nimen Salon seurakunta. Seurakunta on jaettu entisiä maantieteellisiä seurakuntarajoja noudattavaan kymmeneen hallintoalueeseen, jotka ovat Halikon, Kiikalan, Kiskon, Kuusjoen, Muurlan, Perniön, Perttelin, Salo-Uskelan, Suomusjärven ja Särkisalon alueet. Kunkin alueen toimintaa johtaa aluekappalainen yhdessä Salon seurakunnan kirkkovaltuuston nimittämän alueneuvoston kanssa. Salon seurakuntaan kuuluu noin 47 000 jäsentä.


title: Aluekappalainen

text: Muissa maailman protestanttisissa kirkoissa on eletty jo pitkään vastaavien organisaatiouudistusten aikaa. Myös niissä on suurten seurakuntaliitosten myötä jaettu hallintoa alueellisesti johdettuihin yksikköihin. Näin on toimittu mm. Englannin anglikaanisessa kirkossa, jossa aluekappalaisen ja seurakuntayhtymän kirkkoherran virkoja muistuttaa jonkin verran sikäläiset ""aluekirkkoherran"" virat (vrt. "Team Rector" ja "Team Vicar").


title: Trondheimin lentoasema

text: Trondheimin lentoasema on lentoasema Stjørdalissa, Norjassa, 35 kilometriä Trondheimista itään. Se on Norjan kolmanneksi suurin lentoasema Oslon ja Bergenin lentoasemien jälkeen noin 4,4 miljoonalla vuotuisella matkustajallaan, lisäksi se on Pohjoismaiden kahdeksanneksi vilkkain lentoasema.


title: Trondheimin lentoasema

text: Lentoasemalla on yksi, 2 759 metriä pitkä kiitotie, jonka rinnalla kulkee rullaustie. Lentoasema on valmistunut ensimmäisen kerran vuonna 1914.


title: Trondheimin lentoasema

text: Lentoasemalta on yhteys 19 kotimaan ja 25 kansainväliseen kohteeseen, mutta jotkin kansainväliset reitit ovat vain kausittaisia. Trondheimistä lennetään päivittäin muun muassa Kööpenhaminaan, Tukholmaan, Lontooseen ja Amsterdamiin. Suurin osa Trondheimistä lennettävistä lennoista lennetään Boeing 737 -koneella, mutta myös Dash-8 -konetta käytetään joillain Pohjois-Norjan reiteillä. Tärkein kohde Trondheimista on Oslo, jonne lennetään Scandinavian Airlinesin ja Norwegian Air Shuttlen voimin 33 kertaa päivässä Boeing 737 -koneella. Tämä tekee reitistä Euroopan yhdeksänneksi vilkkaimman lentoreitin.


title: Trondheimin lentoasema

text: Lentoasemaa ylläpitää ja sen omistaa Avinor.


title: Trondheimin lentoasema

text: Lentoasemalla on kaksi terminaalia: A ja B. A-terminaali on valmistunut vuonna 1994 ja se on tarkoitettu Norjan sisäisille lennoille. Terminaalissa on yksi ravintola mutta ei yhtään matkustajasiltaa. Lentoaseman lennonjohtotorni toimii terminaali A:n yhteydessä ja on Norjan toiseksi korkein lennonjohtotorni.


title: Trondheimin lentoasema

text: B-terminaali on kansainvälisiä lentoja varten. Terminaali palvelee sekä Schengen-alueen sisäisiä että sen ulkopuolisia lentoja. Terminaali on valmistunut vuonna 1982. Terminaalissa on suuri tax free -myymälä, joka myy makeisia, kosmetiikkaa, parfyymejä, juomia, lehtiä ja pokkareita. Terminaalissa on lisäksi kaksi muuta myymälää sekä kolme ravintolaa ja kahvilaa. Terminaalissa on viisi matkustajasiltaa, joihin lentokoneet voivat yhdistyä. Lentoaseman rautatieasema toimii Terminaali B:n yhteydessä.


title: Trondheimin lentoasema

text: Trondheimin lentoasemalla toimii myös hotelli.


title: Trondheimin lentoasema

text: Trondheimin lentoasemalle on loistavat liikenneyhteydet joukkoliikenteellä. Junalla pääsee useita kertoja päivässä lentoaseman omalle rautatieasemalle, joka toimii terminaali A:n yhteydessä. Lentoasemalle pääsee myös pienin väliajoin linja-autoilla ja tilatakseilla. Myös taksilla voi matkustaa lentoasemalta.


title: Kizel

text: Kizel () on kaupunki Permin aluepiirissä Venäjällä 140 kilometriä Permistä koilliseen. Vuoden 2002 väestönlaskennassa sen asukasluku oli 23 841.


title: Kun Harry tapasi Sallyn

text: Kun Harry tapasi Sallyn ("When Harry Met Sally...") on vuonna 1989 ensi-iltansa saanut yhdysvaltalainen romanttinen komedia, jonka on ohjannut Rob Reiner. Elokuvan on käsikirjoittanut Nora Ephron ja sen pääosia esittävät Billy Crystal ja Meg Ryan.


title: Kun Harry tapasi Sallyn

text: "Kun Harry tapasi Sallyn" oli ehdolla parhaan alkuperäiskäsikirjoituksen Oscar-palkinnon voittajaksi. Elokuva sai myös viisi Golden Globe -ehdokkuutta. Kahdesta BAFTA-palkintoehdokkuudesta toinen (paras käsikirjoitus) johti voittoon.


title: Kun Harry tapasi Sallyn

text: "Kun Harry tapasi Sallyn" keräsi Pohjois-Amerikassa 92 823 546 dollarin lipputulot. Verrattuna arviolta noin 16 miljoonan dollarin budjettiin elokuvaa voidaan pitää poikkeuksellisen tuottoisana.


title: Kun Harry tapasi Sallyn

text: "The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta maailmassa. Vuonna 2017 BBC:n äänestyksessä 253 eri puolilta maailmaa olevaa elokuvakriitikkoa valitsi sen kaikkien aikojen sadan parhaan komedian listalle.


title: Nigeria yleisurheilun maailmanmestaruuskilpailuissa

text: Nigeria on osallistunut kaikkiin yleisurheilun ulkoratojen täyden ohjelman maailmanmestaruuskilpailuihin, jollaiset järjestettiin ensimmäisen kerran vuonna 1983. Se on saanut MM-kilpailuissa yhteensä kahdeksan mitalia mutta ei yhtään kultaista. Se on saavuttanut mitaleja pääasiassa pikajuoksuissa.


text: Nigerian ainoat kaksinkertaiset MM-mitalistit ovat Portugalia myöhemmin edustanut Francis Obikwelu, joka saavutti hopeaa 4 × 100 metrin viestijuoksussa vuonna 1997 ja pronssia 200 metrin juoksussa vuonna 1999, sekä Blessing Okagbare, joka Moskovassa 2013 saavutti hopeaa pituushypyssä ja pronssia 200 metrin juoksussa sekä sijoittui vielä 100 metrin juoksussa kuudenneksi. Maan ensimmäinen naispuolinen MM-mitalisti on Espanjaan myöhemmin siirtynyt pika-aitajuoksija Glory Alozie, joka saavutti hopeaa vuonna 1999.


text: Berliinin MM-kilpailuissa 2009 Nigeria saavutti vain kaksi pistesijaa, jotka molemmat tulivat 4 × 400 metrin viestijuoksusta: naiset sijoittuivat viidenneksi ja miehet kahdeksanneksi. Daegussa 2011 Blessing Okagbare sijoittui 100 metrin juoksussa viidenneksi ja Doreen Amata korkeushypyssä kahdeksanneksi. Lisäksi naisten joukkue sijoittui sekä pikaviestissä että pitkässä viestissä kuudenneksi. Moskovassa 2013 Okagbaren lisäksi kahdeksan parhaan joukkoon ylsi viidenneksi sijoittunut naisten 4 × 400 metrin viestijoukkue. Pekingissä 2015 kahdeksannen sijan saavutti Blessing Okagbare 100 metrin juoksussa sekä Tosin Oke kolmiloikassa. Pekingissä naisten 4 × 400 metrin viestijoukkue sijoittui alun perin viidenneksi, mutta se hylättiin myöhemmin joukkueessa juosseen Tosin Adeloyen dopingkäryn jälkeen.


title: Kızılırmak

text: Kızılırmak (, Halysjoki) on Mustaanmereen laskeva Turkin pisin joki. Sen pituus on 1 182 kilometriä. Joki alkaa Pontisten vuoren eteläpuolelta tehden laajan kaaren lounaaseen.


title: Nazanin Afshin-Jam

text: Nazanin Afshin-Jam (; s. 1979 Teheran) on kanadaniranilainen missi, laulaja-lauluntekijä, näyttelijä ja ihmisoikeusaktivisti. Hän on asunut varhaislapsuudestaan saakka Kanadassa, johon hänen perheensä pakeni Iranin islamilaista vallankumousta Euroopan kautta. Afshin-Jam voitti vuonna 2003 Miss World Canada - ja Miss World Americas -kilpailut. Vuoden 2003 Miss Maailma -kilpailussa hänestä tuli ensimmäinen perintöprinsessa.


title: Nazanin Afshin-Jam

text: Afshin-Jam julkaisi vuonna 2007 debyyttialbuminsa "Somedayn". Hän on laulajana monikielinen. Hän on kritisoinut ahkerasti muun muassa Iranin ihmisoikeusloukkauksia ja ollut perustamassa Stop Child Executions -järjestöä. Hän kampanjoi menestyksekkäästi Iranissa kuolemaan tuomitun Nazanin Fatehin vapauttamisen puolesta. Afshin-Jam on nimitetty Canadian Race Relations Foundationin johtokuntaan.


title: Nazanin Afshin-Jam

text: Afshin-Jamilla on rooli elokuvassa "Mona's Dream". Elokuva käsittelee iranilaista Mona Mahmudnizhadia, joka joutui 17-vuotiaana teloitetuksi bahá'í-uskonsa takia.


title: Nazanin Afshin-Jam

text: Afshin-Jam puhuu englannin lisäksi ranskaa, farsia ja vähän espanjaa. Hän harrastaa muun muassa lentämistä. Hän on valmistunut Brittiläisen Kolumbian yliopistosta kansainvälisissä suhteissa ja poliittisessa tieteessä. Lisäksi hän on opiskellut Britanniassa ja Ranskassa.


title: Tansania yleisurheilun maailmanmestaruuskilpailuissa

text: Tansania on osallistunut kaikkiin yleisurheilun ulkoratojen täyden ohjelman maailmanmestaruuskilpailuihin, jollaiset järjestettiin ensimmäisen kerran vuonna 1983. Se on saanut MM-kilpailuissa kaksi mitalia, molemmat miesten maratonilta. Helsingissä 2005 Christopher Isegwe sijoittui hopealle ja Lontoossa 2017 Alphonce Simbu pronssille. Pistesijoille tansanialaisista ovat yltäneet Helsingissä 1983 viidenneksi sijoittuneet Gidemas Shahanga 10 000 metrin juoksussa ja Agapius Masong maratonilla, kuudenneksi Roomassa 1987 maratonilla sijoittunut Juma Ikangaa sekä viidenneksi Helsingissä 2005 maratonilla sijoittunut Samson Ramadhani ja ainoana tansanialaisnaisena pisteille yltänyt Helsingissä 2005 kuudenneksi 5 000 metrin juoksussa sijoittunut Zakia Mrisho Mohamed.


text: Berliinin MM-kilpailuissa 2009 parhaat tansanialaisurheilijat olivat 13:nneksi 10 000 metrin juoksussa sijoittunut Fabiano Joseph Naasi ja 15:nneksi 5 000 metrin juoksussa sijoittunut Zakia Mrisho Mohamed. Daegussa 2011 Tansanian ainoa urheilija oli 5 000 metrin juoksussa 11:nneksi sijoittunut Zakia Mrisho Mohamed. Moskovassa 2013 Tansaniaa edustivat maratonilla 34:nneksi sijoittunut Faustine Mussa ja 39:nneksi sijoittunut Mohamed Ikoki Msandeki. Pekingissä 2015 Tansaniaa edusti neljä kestävyysjuoksijaa, joista parhaiten sijoittui maratonilla 12:nneksi päätynyt Alphonce Simbu. Lontoossa 2017 Tansanian joukkueessa oli kahdeksan kestävyysjuoksijaa.


title: Rudolf Kjellén

text: Johan Rudolf Kjellén (13. kesäkuuta 1864 Torsö − 14. marraskuuta 1922 Uppsala) oli ruotsalainen valtiotieteilijä ja poliitikko, joka otti ensimmäisenä käyttöön käsitteen "geopolitiikka". Kjellénin työ sai vaikutteita saksalaisen maantieteilijän, Friedrich Ratzelin ajattelusta.


title: Rudolf Kjellén

text: Kjellénin mukaan valtio on itsenäisesti toimiva maantieteellinen organismi, joka ei ole riippuvainen yksityisten jäsentensä tahdosta. Hänen tärkeimpänä geopoliittisena teoksenaan pidetään kirjaa Valtio elinmuotona ("Staten som livsform"), joka julkaistiin vuonna 1916 (suom. 1919).


title: Rudolf Kjellén

text: Kjellén oli konservatiivipoliitikko, joka oli Ruotsin valtiopäivien toisen kamarin jäsen vuosina 1905–1908 ja ensimmäisen kamarin 1911–1917.


title: Egypti yleisurheilun maailmanmestaruuskilpailuissa

text: Egypti on osallistunut kaikkiin yleisurheilun ulkoratojen täyden ohjelman maailmanmestaruuskilpailuihin, jollaiset järjestettiin ensimmäisen kerran vuonna 1983. Sen urheilijat ovat saavuttaneet yhden mitalin ja sijoittuneet kolmesti pistesijoille. Ihab Abdelrahman El Sayed sai keihäänheitossa hopeaa Pekingissä 2015 ja sijoittui seitsemänneksi Moskovassa 2013. Omar Ahmed el Ghazaly sijoittui kiekonheitossa kuudenneksi Osakassa 2007 ja Mostafa Elgamel moukarinheitossa seitsemänneksi Pekingissä 2015. Berliinissä 2009 el Ghazaly sijoittui yhdeksänneksi ja oli Egyptin nelimiehisen joukkueen ainoa loppukilpailuun selviytynyt. Daegussa 2011 Egyptillä oli viisi urheilijaa, joista Amr Ibrahim Mostafa Seoud selviytyi 200 metrin juoksussa välieriin. Moskovassa 2013 El Sayed oli viisihenkisen joukkueen ainoa alkueristä tai karsinnasta jatkoon päässyt. Pekingissä 2015 Egyptin joukkue muodostui kolmesta heittäjästä, joista vain kuulantyöntäjä Mostafa Amr Ahmed Ahmed Hassan jäi loppukilpailun ulkopuolelle. Lontoossa 2017 Egyptin joukkueessa kilpaili neljä urheilijaa.


title: Rosalia Lombardo

text: Rosalia Lombardo (13. joulukuuta 1918 – 6. joulukuuta 1920) oli italialainen lapsi, joka kuoli kaksivuotiaana mahdollisesti keuhkokuumeeseen. Tohtori Alfredo Salafia palsamoi tytön ruumiin, joka haudattiin lasikantisessa arkussa Palermon kapusiiniluostarin katakombeihin. Rosalian muumio on edelleen nähtävissä katakombin kappelissa.


title: Tunisia yleisurheilun maailmanmestaruuskilpailuissa

text: Tunisia on osallistunut yleisurheilun ulkoratojen täyden ohjelman maailmanmestaruuskilpailuihin vuodesta 1983 eli ensimmäisistä kisoista lähtien. Vain vuonna 1991 se ei kisoihin osallistunut. Se on saanut MM-kilpailuissa kolme mitalia ja kolme pistesijaa.


text: Tunisian ainoat MM-mitalistit ovat 20 kilometrin kävelyssä pronssia Osakassa 2007 saavuttanut Hatem Ghoula sekä 3 000 metrin estejuoksussa kultaa Daegussa 2011 ja hopeaa Pekingissä 2015 saavuttanut Habiba Ghribi. Ghribi sijoittui Daegussa alun perin toiseksi, mutta nousi vuonna 2016 voittajaksi kun Julija Zaripova hylättiin dopingin vuoksi. Helsingin MM-kisoissa 2005 Ghoula sijoittui viidenneksi ja Berliinissä 2009 Ghribi viidenneksi. Heidän lisäkseen tunisialaisista on pistesijoille yltänyt vain Ali Hakimi, joka Ateenassa 1997 sijoittui 1 500 metrin juoksussa viidenneksi.


title: Filtrum

text: Filtrum ( "philtron", kreikan sanasta φιλειν "philein", rakastaa; suudella) on ura ihmisen ylähuulen ja nenän välissä. Antiikin kreikkalaiset olivat sitä mieltä, että filtrum on ihmisen erogeenisimpiä alueita, mistä johtuu sanan alkuperä.


title: Filtrum

text: Fetaalialkoholisyndrooman (FAS) mahdollisia oireita on tasainen filtrum. Filtrumiin otettua lävistystä sanotaan medusalävistykseksi.


title: Lafayette (Indiana)

text: Lafayette on kaupunki Indianan osavaltiossa Yhdysvalloissa, Tippecanoen piirikunnassa, 101 kilometriä luoteeseen osavaltion pääkaupungista Indianopoliksesta. Vuoden väestönlaskennassa kaupungissa oli 56 397 asukasta. Wabash-joen toisella puolella on West Lafayetten kaupunki, jolla oli samaisessa väestönlaskennassa 28 788 asukasta. Yhdessä kaupungit muodostavat noin 183 000 asukkaan metropolialueen. Kuuluisia Lafayettelaisia ovat muun muassa astronautti Donald E. Williams, Guns N' Rosesin perustajajäsenet Izzy Stradlin ja Axl Rose, ja edesmennyt muusikko Shannon Hoon.


title: Lafayette (Indiana)

text: Lafayetten koordinaatit ovat 40°24′38″ pohjoista leveyttä ja 86°52′29″ läntistä pituutta. Korkeus merenpinnasta kaupungintalolla on 168 metriä, mutta se vaihtelee ympäri kaupunkia noin 150 metristä 210 metriin. Kaupungilla on yhteensä pinta-alaa noin 52 km², josta kaikki on maata.


title: Sammalmesikot

text: Sammalmesikot ("Gymnomyza") on mesikkojen heimoon kuuluva varpuslintusuku. Sammalmesikkojen sukuun kuuluu BirdLifen mukaan kolme lajia.


title: Uganda yleisurheilun maailmanmestaruuskilpailuissa

text: Uganda on osallistunut kaikkiin yleisurheilun ulkoratojen täyden ohjelman maailmanmestaruuskilpailuihin, jollaiset järjestettiin ensimmäisen kerran vuonna 1983. Se on saanut MM-kilpailuissa yhteensä kuusi mitalia, joista kaksi on kultaa.


text: Ugandan maailmanmestarit ovat Dorcus Inzikuru, joka voitti Helsingissä 2005 ensi kertaa naisten MM-kisaohjelmassa olleen 3 000 metrin estejuoksun, sekä Moskovassa 2013 maratonin voittanut Stephen Kiprotich.


text: Hopeaa on saavuttanut Davis Kamoga 400 metrin juoksussa Ateenassa 1997 ja Joshua Kiprui Cheptegei 10 000 metrin juoksussa Lontoossa 2017 ja pronssia Moses Ndiema Kipsiro 5 000 metrin juoksussa Osakassa 2007 sekä Solomon Mutai maratonilla Pekingissä 2015.


text: Pistesijoille ovat yltäneet Boniface Kiprop (4. sija, 10 000 m, 2005), Alex Malinga (6. sija, maraton, 2005), Abraham Chepkirwok (4. sija, 800 m, 2007), Moses Ndiema Kipsiro (4. sija, 5 000 m, 2009) Jacob Araptany (6. sija, 3 000 m esteet, 2011), Stephen Kiprotich (8. sija maraton 2011 ja 6. sija maraton 2015) ja Timothy Toroitich (8. sija, 10 000 m, 2015).


title: Guy Tunmer

text: Percival Guy Tunmer (1. joulukuuta 1948 Ficksburg – 22. kesäkuuta 1999 Sandton, Johannesburg) oli eteläafrikkalainen F1-kuljettaja. Hän osallistui yhteen F1-osakilpailuun kaudella 1975, Etelä-Afrikan GP:hen. Hän oli kilpailussa yhdestoista, eikä saavuttanut pisteitä. Hän kilpaili myöhemmin Formula Atlantic -sarjassa.


title: Guy Tunmer

text: Tunmer menehtyi moottoripyöräonnettomuudessa vuonna 1999.


title: Tromssan lentoasema

text:
Tromssan lentoasema () on lentoasema, joka sijaitsee kolme kilometriä Tromssan keskustasta Tromsøya -nimisellä saarella. Lentoasema on Norjan viidenneksi suurin lentoasema Oslon, Bergenin, Trondheimin ja Stavangerin jälkeen noin 2,3 miljoonalla vuotuisella matkustajalla. Se on myös Pohjoismaiden 12. vilkkain lentoasema. Lentoasemalla on yksi, noin 2 450 metriä pitkä kiitotie, jonka rinnalla on osan kiitotien pituudesta rullaustie. Asema valmistui 1963.
Lentoasemalta on yhteydet 25:een kotimaan ja kymmeneen kansainväliseen kohteeseen, mutta osa kansainvälisistä kohteista on sesonkikohteita. Lentoaseman kansainvälinen liikenne ei ole kovin vilkasta, mutta sen sijaan kotimaan liikenteen osalta asema on Norjan tärkeimpiä ja Pohjois-Norjan liikenteen keskipiste ja Widerøen tärkein tukikohta. Kentältä liikennöidään päivittäin kansainvälisten kohteiden osalta Lontooseen ja Riikaan. Tromssan lennoissa käytetään paljon Boeing 737 -koneita, mutta myös Dash 8 -koneet ovat tärkeässä osassa, sillä niillä lennetään kaikki Pohjois-Norjan lennot. Tärkein lentoreitti Tromssasta vie Osloon Scandinavian Airlinesin ja Norwegian Air Shuttlen siivin, Boeing 737:llä. Lentoaseman omistaa ja sitä ylläpitää Avinor. Lentoasemalla on yksi hotelli.


title: Tromssan lentoasema

text: Tromssan lentoasemalla on yksi terminaali, joka on valmistunut vuonna 1998. Terminaali on erittäin moderni ja lennonjohtotorni on sen yhteydessä. Terminaalissa seitsemän lähtöselvitystiskiä ja terminaalista lähtee kolme matkustajasiltaa, joihin lentokoneet voivat yhdistyä. Terminaalissa on suuri Tax-free-myymälä, joka myy makeisia, parfyymejä, kosmetiikkaa, juomia, elektroniikkaa ja lehtiä. Lisäksi terminaalissa on kaksi muuta myymälää ja neljä ravintolaa ja baaria, sekä pankki.


title: Tromssan lentoasema

text: Lentoasemalle pääsee lukuisia kertoja päivässä linja-autoilla ja takseilla.


title: Sambia yleisurheilun maailmanmestaruuskilpailuissa

text: Sambia on osallistunut yleisurheilun ulkoratojen maailmanmestaruuskilpailuihin vuodesta 1987 lähtien. Se on saanut MM-kilpailuissa yhteensä kolme mitalia, joista yksi on kultainen.